6 Letupan Paling Kuat Akibat Kemalangan Yang Tidak Disengajakan

Insiden yang berlaku di Beirut, Lebanon pada awal pagi 4 Ogos 2020 menggemparkan seluruh dunia. Dalam sekelip mata, satu kawasan pelabuhan yang siap dibangunkan musnah binasa.

Banyak kawasan di sekelilingnya musnah, mengalami kerosakan yang mengakibatkan kehilangan harta; lebih malang nyawa.

Melihat impak yang berlaku, tidak dapat kita bayangkan betapa dahsyatnya letupan yang telah berlaku. Persoalannya - adakah letupan di Beirut itu antara yang paling kuat?

Ya. Namun jika semua letupan yang berlaku secara tidak sengaja diukur, letupan di Beirut hanya berada pada kedudukan ke enam dalam sejarah dunia.

Mengakibatkan gegaran yang mencecah 3.3 pada skala magnitud, letupan yang dianggarkan pada kekuatan 1.1 ke 1.5 kt TNT di Beirut mengakibatkan lebih 150 nyawa terkorban dan 80 orang (setakat ini) tidak dapat dikesan.

Gudang yang terletak di pelabuhan menempatkan bahan ammonium nitrat sebanyak 2,750 tan yang dirampas, selepas kapal yang mengangkutnya didapati tidak mempunyai kelulusan untuk belayar. Itu menyebabkan bahan mudah terbakar itu tersimpan di situ sejak 2013.

Bukti yang berjaya direkodkan mendapati sebelum bahan sensitif itu meledak, berlakunya percikan api yang dipercayai menjadi punca pembakaran, sama ada daripada mercun atau aktiviti kimpalan yang sedang dijalankan. Punca sebenar letupan ini masih disiasat.

Silo yang menempatkan bahan aktif ammonium sulfat dan ammonium nitrat sebanyak 4,500 tan meletup pada 21 September 1921 di sebuah kilang yang terletak di Oppau,Jerman.

Letupan kuat itu mengakibatkan kerosakan pada kawasan kilang tersebut, yang dibuka pada tahun 1911 selepas kerajaan Jerman mengalami defisit sulfur yang teruk dalam persediaan perang dunia pertama.

Disebabkan oleh tindakbalas antara bahan ammonium sulfat dan ammonium nitrat yang menghasilkan bahan berbentuk pepejal, pekerja kilang sekiranya tidak menggunakan kapak akan menggunakan bahan peledak lemah bagi membolehkan sulfur yang terhasil dipecahkan untuk pemprosesan.

Dipercayai sebanyak 20,000 ledakan kecil telah pun selamat dijalankan, tetapi entah di mana silapnya ledakan yang dibuat pada hari tersebut, menyebabkan letupan lebih besar sekuat 1-2 kt TNT berlaku mengakibatkan keseluruhan bahan yang disimpan meletup sama.

Letupan kilang Oppau (pautan PDF) menghasilkan lubang selebar 125 meter dan 19 meter dalam, membunuh 507 orang dan 1917 orang mengalami kecederaan.

Digunakan semasa zaman perang dunia kedua, pelabuhan Chicago yang dibuka menggunakan khidmat individu kulit hitam bagi melakukan kerja-kerja berbahaya - seperti mengangkut dan memuatkan bahan letupan.

Jadual kerja yang keras serta tidak pernah terhenti menyebabkan kurangnya latihan dapat disediakan kepada pekerja-pekerja pelabuhan, mengakibatkan keperluan untuk mengekalkan tahap keselamatan sepatutnya gagal diikuti.

Semasa dua buah kapal diisi di pelabuhan tersebut, agar sarat dengan bahan letupan, peluru dalam jangkamasa waktu yang telah ditetapkan. Ini menyebabkan pekerja berebut-rebut untuk memindahkan kargo, sebelum kemalangan dipercayai daripada alat pengangkut kargo berlaku - dipercayai memulakan percikan api.

Letupan yang berlaku mengakibatkan apa saja yang ada dalam radius 1,000 kaki daripada punca letupan musnah sama sekali, termasuklah kedua-dua buah kapal. 320 orang kelasi majoritinya warga kulit hitam mati di tempat kejadian, dalam keadaan hancur dengan hanya 51 orang berjaya dikenalpasti.

Impak letupan itu apabila diukur bersamaan dengan 1.6 ke 2.2 kt TNT, meletakkan insiden ini di tempat keempat paling kuat dalam sejarah.

Sehingga kini, lubang yang terhasil daripada letupan yang berlaku akibat kecuaian pihak tentera Britain pada tahun 1944 masih kelihatan, kini dikenali sebagai Kawah Hanbury.

Kawah Hanbury pada asalnya adalah Pengkalan Udara Fauld, yang terletak di Tutbury, Staffordshire menempatkan senjata, peluru dan kelengkapan milik tentera udara Britain yang disimpan dalam gudang bawah tanah.

Disebabkan oleh lokasinya yang agak terpencil, letupan 1944 ini merupakan antara letupan terkuat yang angka korban nyawanya agak rendah sekitar 70 orang, 26 orang petugas di pengkalan tersebut, 37 orang pekerja sebuah lombong berdekatan dan juga 7 orang pekerja ladang yang terletak tidak jauh dari situ.

Letupan itu juga mengakibatkan kematian lebih 200 ekor lembu yang ada di ladang tersebut.

Punca letupan itu dipercayai bermula disebabkan oleh kesilapan seorang pekerja yang juga tahanan perang, gagal menggunakan peralatan sepatutnya semasa memindahkan bahan letupan. Dua letupan yang terhasil mempunyai kekuatan setinggi 2 kt TNT.

Sudah lebih 1 abad lamanya insiden letupan yang berlaku di Nova Scotia, Kanada ini berlaku dan kesannya sehingga ke hari ini diingati.

Jumlah korban yang tinggi lebih 2,000 nyawa serta kecederaan ke atas lebih 9,000 orang dalam letupan tersebut, turut sama menyebabkan sebahagian besar pekan Halifax seluas 2.5 km persegi musnah.

Insiden mengerikan ini berpunca daripada pelanggaran dua buah kapal iaitu kapal Imo yang baru berlepas daripada pelabuhan Halifax, serta sebuah kapal milik Perancis bernama Mont Blanc yang mengangkut bahan letupan sebanyak 2,925 tan termasuklah 250 tan bahan letupan TNT untuk kegunaan perang.

Letupan yang berlaku selepas minyak yang di bawa tumpah lalu membakar sebelum terkena bahan-bahan sensitif yang menyebabkan letupan kapal Mont Blanc tepat pada jam 9.04 pagi.

Lebih malang, disebabkan kebakaran yang berlaku - orang ramai mula berhimpun untuk menyaksikan kekecohan yang berlaku mengakibatkan mereka menjadi antara kumpulan terawal merasai impak letupan sekuat 2.9 kt TNT.

Kita semua sudah tahu insiden terbaru di Beirut berlaku disebabkan kehadiran bahan ammonium nitrat dalam jumlah yang banyak. Bahan sama juga menyebabkan letupan di Oppau, Jerman. Begitulah juga dengan insiden letupan paling kuat yang berlaku di Texas City, pada tahun 1947.

Baja ammonium nitrat disimpan di dalam sebuah gudang yang terletak di pelabuhan Texas City, dalam kuantiti yang besar kira-kira 2,300 tan. Operasi pada pagi hari tersebut memerlukan pekerja memindahkannya ke sebuah kapal yang hadir.

Berlaku kebakaran dalam ruangan kargo yang menempatkan dengan bahan tersebut pada jam 8 pagi dan usaha memadamkannya oleh pihak bomba selama hampir sejam, gagal mengawal kebakaran yang terus marak.

Letupan yang terhasil kira-kira jam 9.12 pagi akibat tindak balas haba terhadap bahan tersebut, memusnahkan keseluruhan kapal dan pelabuhan, diburukkan lagi dengan kehadiran sebuah kapal yang mengangkut sulfur terletak berdekatan - menyebabkan siri letupan seterusnya berlaku.

Seramai 581 orang meninggal dunia dalam insiden ini, termasuk 27 orang petugas bomba yang hadir lebih awal cuba mengawal kebakaran. Ini menyebabkan tidak ada pihak dapat menghulurkan bantuan secepat mungkin selepas letupan itu berlaku, memerlukan kehadiran unit bomba dari daerah lain hadir bagi menghulurkan bantuan.

Insiden ini dianggarkan mengakibatkan letupan paling kuat dalam sejarah, diukur pada kekuatan 2.7 ke 3.2 kt TNT. Selama lebih sebulan bandar tersebut terbakar sebelum api berjaya dipadamkan.


Kisah Doktor Perubatan Yang Tak Mandi Guna Sabun Selama 5 Tahun

Setiap kali James Hamblin menyebut sudah 5 tahun dia tidak menggunakan sabun ketika mandi, reaksi jijik akan diterimanya. Apatah lagi Hamblin sendiri seorang doktor berusia 37 tahun yang mengajar di Yale School of Public Health.

Sudah biasa dihakimi orang yang kurang senang dengan pilihannya, Hamblin tahu pilihannya itu memang aneh untuk didengari. Tetapi anda perlu tahu, dia masih menggunakan sabun untuk mencuci tangan dan waktu lain bila perlu. Hanya ketika mandi, dia enggan bersabun seperti orang lain.

Walaupun demikian rupa parasnya yang kelihatan agak muda (untuk usianya) sedikit sebanyak menunjukkan ada kebenaran di sebalik pilihan pelik doktor muda ini.

Rutin mandi Hamblin mula berubah selepas dia mempelajari tentang sains di sebalik mikrobiome, hidupan-hidupan kecil yang menjadikan tubuh kita sebagai perumah mereka khasnya di bahagian kulit dan usus.

Cadangan-cadangan ahli mikrobiologi yang mendapati rutin mandian biasa kita sebenarnya menjejaskan sistem semulajadi yang ada pada diri kita, membuatkan Hamblin menukar tabiatnya - mempersoalkan apa yang 'asli' dan apa yang popular.

Hamblin merasakan stigma kita terhadap bau badan yang melampau, menyebabkan kita jadi terlalu takut untuk 'tidak berbau wangi,' memaksa kita menggunakan bermacam jenis produk hanya untuk memastikan kita rasa selamat.

Sehinggakan kita secara automatik mengaitkan bau sabun, minyak wangi, kolon dan wangian sebagai 'bau bersih' sedangkan perkara itu tidak benar sama sekali.

Namun dalam masa yang sama, menurut Hamblin - lebih ramai orang tidak membersihkan tangan kita dengan betul dalam dua situasi yang benar-benar memerlukannya; sebelum makan dan selepas ke tandas.

Menurut Hamblin, setiap orang sepatutnya menghargai bau semula jadi tubuh mereka kerana beliau percaya bau yang terhasil memberikan kita bermacam informasi, tentang diri kita sendiri.

Dalam kajiannya, Hamblin menemui seorang pengkaji yang berjaya membuktikan anjing mempunyai kemampuan untuk mengenalpasti kewujudan sel kanser dalam tubuh seseorang hanya berdasarkan kepada bau.

Selain itu, kajian Hamblin juga menunjukkan kebanyakan pasangan khasnya pasangan wanita sebenarnya gemar dengan bau tubuh asli pasangan mereka, tanpa ada pertambahan bahan kimia yang selalu diamalkan.

Hamblin juga memetik seorang wanita yang memberikan inspirasi kepadanya untuk meninggalkan terus amalan menggunakan sabun iaitu Maya Dusenberry, seorang penulis yang mengalami masalah jerawat pada kulit.

Selepas menjalani bermacam rawatan dan mencuba pelbagai jenis produk, Dusenberry akhirnya berhenti menggunakan semuanya. Hasilnya? Masalah jerawat dirinya hilang.

Pengalaman Hamblin sendiri unik. Selepas berhenti menggunakan produk-produk yang ada, dia mula menyedari berlakunya perubahan pada bau badan yang bergantung kepada emosi. Ketika dia tenang, baunya berbeza - bila dia merasa tegang, baunya mula jadi lebih tengik.

Perubahan yang dilakukan oleh Hamblin dan Dusenberry akan memakan masa berbulan lamanya sebelum hasilnya mula kelihatan.

Hamblin memulakan proses penggantungannya pada produk sabun dan deodoran secara berkala, sehinggalah ke satu tahap di mana dia mula rasa benar-benar selesa tanpa memakainya. Kesan perubahan ini membolehkan kulit Hamblin jadi kurang berminyak dan ruam-ruam yang kerap berlaku sebelum itu, mula hilang sedikit demi sedikit.

Pengalaman Dusenberry pula agak berbeza. Selepas dia mengalami pelbagai jenis kesan sampingan akibat pengambilan ubat-ubatan yang didakwa berupaya mengawal masalah jerawatnya, Dusenberry nekad berhenti dan bertahan.

Kulitnya mula berminyak teruk selepas itu untuk beberapa bulan, sebelum mula menjadi stabil. Kini Dusenberry hanya membersihkan muka dengan kain dan air sahaja.

Apa yang dilalui Hamblin dan Dusenberry mirip dengan hasil-hasil kajian yang telah dijalankan terhadap beberapa komuniti masyarakat yang tinggal di kawasan pedalaman. Komuniti ini didapati mempunyai tahap mikrobiome yang tinggi disebabkan oleh pendedahan mereka kepada alam, serta lebih kerap kotor berbanding penduduk bandar.

Disebabkan kritikan-kritikan yang kedengaran daripada pihak-pihak yang sependapat dengan individu seperti Hamblin dan Dusenberry, pengeluar-pengeluar produk kosmetik ketika ini mula giat melakukan penambahbaikan dalam memastikan produk keluaran mereka 'mesra mikrobiome.'

Produk-produk baru yang kini mempunyai bakteria hidup atau bahan yang mampu mengekalkan sistem mikrobiome pada kulit kita, sedang dikaji dan diramalkan bakal dilancarkan tak lama lagi oleh gergasi-gergasi kosmetik dan produk kesihatan dunia.

Melihat taktik pemasaran pengeluar produk sejak dahulu lagi yang cukup gemar membesar-besarkan sesuatu yang tak sepatutnya dibimbangi seperti bau badan, Hamblin menasihatkan agar pengguna tidak lagi terpedaya.

Taktik terbaru pengeluar menurut Hamblin, berkemungkinan besar akan mula memfokuskan kepada usaha menakutkan kita dengan ketidak seimbangan mikrobiome sebagai pelaris jualan dan penggunaan produk mereka akan mengembalikan keseimbangan yang kita perlukan.

Adakah anda sanggup bertahan untuk beberapa bulan, berdepan kritikan orang sekeliling anda dalam usaha mengembalikan kulit anda ke tahap normal secara semulajadi?

Beberapa bulan saja menghadap bau badan untuk dapat kulit 'flawless'? Penulis sanggup.

Artikel ini adalah terjemahan dan olahan semula artikel Soap dodger: meet the doctor who says we have been showering wrong yang diterbitkan pada 28 Julai 2020 oleh The Guardian UK.

Nak tahu bagaimana sabun tercipta? Rujuk artikel kami di sini tentang sejarah sabun secara ringkas.


Kenapa Produk Berorientasikan 'Gamers' Buruk Rekaannya?

Sekitar dua ke tiga dekad sebelum ini, apabila kita bercakap tentang komputer, banyak pihak melihatnya hanya sebagai sebuah kotak berwarna kelabu atau kelabu cair.

Era awal millennium memulakan trend popular rangka komputer yang  bahagian sisinya dipotong, dipasang dengan bahagian lutsinar, membolehkan isi kandungannya yang dipasang di dalam rangka kelihatan.

Bermula daripada trend tersebut, barangan komputer mula menjadi sesuatu yang kerap ditayangkan, lengkap dengan lampu, grafik dan sebagainya.

Rekaan yang pada asalnya untuk peranti dalam komputer mula diterjemahkan ke dalam produk-produk luaran lain, seperti tetikus, papan kekunci, fon kepala dan bermacam lagi.

Rekaan-rekaan berorientasikan 'gamers' mula popular dengan penggunaan warna-warna garang, sangat 'fancy' dan mempunyai logo serta rekaan ala futuristik.

Masalahnya, kenapa majoriti produk khas untuk 'gamers' ni, buruk belaka rekaannya?

Di kalangan peminat permainan video, perdebatan tentang siapa 'gamers' sebenar sama ada pengguna komputer atau pengguna konsol sering berlaku, khasnya di media sosial dan internet.

Pengguna konsol seringkali dikritik sebagai 'gamers miskin' yang tetap setia dengan konsol mereka, yang dianggap terkebelakanv berbanding keupayaan komputer terbaru; mampu menghasilkan grafik yang jauh lebih berkualiti.

Apa yang menarik diperhatikan jika dilakukan perbandingan antara dua kumpulan 'gamers' berbeza ini, adalah penerimaan mereka terhadap standard rekaan peranti yang mereka gunakan.

Syarikat pengeluar konsol seperti Sony, Microsoft dan Nintendo tampak mempunyai falsafah yang sama dalam mereka bentuk produk konsol mereka.

Rekaannya seringkali dibuat dalam kaedah minimalis, tidak kelihatan garang serta sesuai untuk diletakkan di ruang tamu.

Pemilihan warna rangka konsol juga kebiasaannya berlegar pada warna hitam, dengan penggunaan LED cahaya yang seminima mungkin.

Setakat ini hanya Microsoft XBox pertama paling mirip dengan prinsip rekaan produk 'gamers', selebihnya kekal minimalis, ringkas dan agak ceria.

Falsafah rekaan konsol permainan video mempunyai rekaan yang konsisten; di mana rekaannya ringkas, agak 'utilitarian' dengan pencetakan logo dan penggunaan warna hanya pada bahagian yang perlu.

Ini jauh berbeza dengan trend rekaan produk berorientasikan 'PC gamers', di mana penggunaan lampu dimaksimakan, logo dicetak sebesar yang boleh dan warna peranti serta perabot khusus untuk mereka juga menggunakan warna-warna garang.

Apa yang membingungkan - cubaan 'try hard' untuk kelihatan futuristik ini dibuat sebagai standard oleh majoriti pengeluar produk dan 'PC gamers' juga seolah-olah turut sama menyambutnya dengan baik.

Kenapa wujud dua falsafah rekaan yang berbeza antara PC gamers dan pemain konsol? Sukar kami fahami.

Sehinggalah kebanyakan rekaan yang digunakan, bukanlah keperluan tetapi lebih kepada keperluan kosmetik semata.

Rekaan peranti dan produk mula menggunakan kod kosmetik yang dirasakan standard untuk sesuatu peranti itu diiktiraf 'dari gamers, untuk gamers.'

Peranti yang mempunyai penggunan jalur cahaya RGB yang keterlaluan, bentuk yang tajam-tajam serta berbucu dan bermacam hiasan yang tidak membawa sebarang penambahan fungsi kepada penggunanya jelas sekali direka hanya untuk membawa pulang keuntungan maksima kepada pengeluarnya.

Apabila disebutkan tentang peranti khas untuk 'gamers', trendnya nampak tidak berubah dan kekal konsisten dalam dekad ini.

Prinsip rekaannya yang digunapakai sudah menyelinap ke keseluruhan produk yang ada, daripada sekecil-kecil kipas dalam rangka komputer...

Anda boleh nampak tak sesuatu yang konsisten dalam semua produk di atas? Buruk. Hodoh. Apa lagi istilah yang sesuai untuk digunakan?

Lagipun barangan berorientasikan kaki 'gamers' bukan murah. Jauh lebih mahal berbanding produk-produk biasa.

Untuk menyalahkan sepenuhnya pengeluar yang mengekalkan trend produk buruk ini, tidak adil juga.

Penulis melihat prinsip rekaan yang digunakan pengeluar, sebenarnya berpunca daripada budaya suka menayangkan atau 'show-off' yang menjadi satu stereotaip mudah budaya gaming ini - dicedok pengeluar sebagai asas kepada rekaan produk yang mereka rasakan berkesan untuk jualan.

'Pop-culture' seorang 'gamers' itu sendiri penuh dengan ruang yang membolehkan seseorang itu berbangga mempamerkan sesuatu; sama ada peranti miliknya, kemahiran maya miliknya atau sekadar bangga mempunyai 'set-up gaming' yang lengkap dalam bilik tidurnya.

Sama ada trend ini dibentuk pengeluar atau pengeluar hanya menuruti trend pengguna, sukar untuk diperjelaskan faktanya.

Apa yang nyata pada penulis yang sudah bergelumang sebagai seorang pemasang komputer profesional sejak 2 dekad lalu, perubahan trend ini merupakan sesuatu yang sukar untuk dihadam mata penulis.

Komuniti gamers pula seakan-akan menuruti saja seterotaip 'budaya gamers' yang diteruskan syarikat-syarikat pengeluar, sehinggakan apabila disebut saja produk untuk 'gamers,' kita dah boleh bayangkan dah rekaannya bagaimana.

Tidak dinafikan ada juga produk khas untuk kaki 'game' yang direka baik, sesuai untuk kegunaan semua peringkat umur.

Penulis belum sentuh lagi budaya mempopularkan minuman 'bertenaga' khas untuk kaki game.

Perkara ini sudah jadi satu kebiasaan pula kepada kaki permainan video untuk minum minuman tinggi gula ini.

Rekaan tin pun turut samalah membawa tema serupa. Buruk, hodoh dengan rekaan entah apa-apa. Kenapa ya?


The Mighty Five : Negara 'Kilang Dunia' Baru Yang Bakal Menggantikan China

Untuk beberapa dekad sebelum ini, keperluan produk di seluruh dunia majoritinya bergantung kepada pengeluaran di China.

China menawarkan pakej produk yang baik, dengan harga yang ada kalanya tidak masuk akal serta jaringan rangkaian eksport yang cukup berkesan - melayakkan negara itu diletakkan sebagai 'kilang dunia.'

Namun, perubahan politik dunia serta kejayaan China sendiri yang berjaya meningkatkan sektor ekonomi mereka menyebabkan wujudnya gerakan untuk mengalihkan kebergantungan kepada China ini dalam sektor-sektor pembuatan - kepada negara-negara lain.

Negara tersebut mempunyai populasi penduduk terbesar dunia membolehkan mereka mempunyai barisan pekerja yang sangat memadai dalam urusan pengeluaran sebesar yang diperlukan.

Atas sebab itulah kebanyakan pakar ekonomi meramalkan, seandainya China perlu digantikan; penggantinya perlu datang dengan sokongan kuat.

Sejak tahun 2015, istilah 'MITI-V' atau 'The Mighty Five', mewakili Malaysia, Indonesia, Thailand, India dan Vietnam dipopularkan penganalisis ekonomi mampu menjadi 'kilang dunia' baru seterusnya menamatkan penggantungan kita semua kepada kerajaan China.

MITI-V mewakili Malaysia, Indonesia, Thailand, India dan Vietnam yang diramalkan akan menjadi destinasi pilihan seterusnya pengeluar-pengaluar.

Sejak tahun 2016, telah diramalkan sektor perindustrian China yang telah berkembang pesat sehingga menjadi ekonomi kedua terbesar dunia dalam tempoh tiga dekad; akan mula mengalami kenaikan kos pekerja.

Kenaikan kos pekerja ini yang dipacu oleh perubahan status industri China daripada berfokuskan pengeluaran kepada pembangunan teknologi, menyebabkan keperluan tenaga mahir di China kini bergantung kepada pekerja profesional.

Negara 'Mighty Five' diramalkan bakal menggalas cabaran itu, dengan India dilihat sebagai negara utama yang akan diangkat menjadi hab 'kilang dunia', bagi membolehkan kos pengeluaran dikekalkan.

India mempunyai 'telaga pekerja' yang tinggi, gabungan kelompok berkemahiran tinggi dan rendah yang memerlukan rangsangan ekonomi secara menyeluruh.

Fasiliti pendidikan di negara mereka juga lengkap, mampu melahirkan graduan untuk memimpin industri dengan berkesan bagi menjana industri secara mampan.

Kerajaan India sendiri telah pun memulakan inisiatif bagi mempergiatkan kemasukan industri ke negara mereka, bermula sejak 2014 lagi.

Kempen 'Buatan India" dilancarkan pada tahun 2014 bagi menggalakkan pembukaan kilang-kilang pembuatan, membolehkan ekonomi India memintas China pada tahun 2015 sebagai ekonomi dunia yang menerima kemasukan pelaburan luar terbesar, tahun tersebut.

Dipacu faktor populasi, sistem pendidikan dan dasar kerajaan yang baik, beberapa faktor berkaitan India dilihat boleh menggugat negara itu menggantikan China. Kadar celik huruf mereka masih rendah berbanding negara MITI-V lain. Tahap kemahiran penduduk mereka juga masih di belakang.

Infrastruktur di India kurang sempurna, khasnya melibatkan pengangkutan dan sumber tenaga. Selain itu kerenah bureaukrasi kerajaan India sendiri dikatakan antara faktor penolak yang kuat.

Di antara kesemua negara 'Mighty Five', Malaysia dan Thailand dilihat paling stabil. Kita dibantu sektor semikonduktor, kimia, mesin dan getah yang kuat sementara Thailand boleh berbangga dengan sektor automotif, elektronik dan makanan mereka yang pesat.

Namun negara yang diramalkan bakal menjadi pemenang paling besar dalam rombakan hab ekonomi dunia ini, besar kemungkinan adalah Vietnam, dibantu oleh kos penggajian di sana yang dikatakan hanya separuh daripada kos gaji di China.

Terletak tidak jauh dari China dikatakan menjadi tarikan utama syarikat, kerana kos untuk memindahkan produksi mereka tidak akan memakan belanja besar. Suasana politik Vietnam juga stabil dengan fasiliti serta infrastruktur yang lebih baik berbanding Indonesia.

Walaupun disenaraikan, Indonesia dilihat kurang sesuai disebabkan oleh beberapa faktor seperti kedudukan geografi, kurang kawalan ke atas sistem ekonomi serta masalah korupsi yang berleluasa.

Buat masa sekarang, ramalan bahawa 'kilang dunia' akan dipindahkan ke lima negara ini belum lagi jelas, namun petandanya sudah ada.

Kerajaan Indonesia mengumumkan pada awal bulan Julai tahun 2020, kehadiran 7 buah syarikat gergasi dunia termasuklah LG dan Panasonic dalam industri elektronik, jenama Kenda bagi tayar dan Denso bagi industri pendingin hawa yang akan berpindah ke negara itu.

Pada bulan April tahun 2020, tiga gergasi komputer dunia iaitu Apple, Microsoft dan Google mengumumkan cadangan untuk memindahkan operasi pengeluaran mereka seperti penghasilan telefon pintar Pixel 4a dan siri produk Microsoft Surface ke Vietnam.

Thailand terpilih sebagai hab pengeluaran peranti pintar Google seperti pembantu peribadi.

Apple pula sedang memindahkan pengeluaran mereka secara berperingkat, mengumumkan perpindahan 15 ke 30% pengeluaran peranti aksesori mereka ke negara Asia Tenggara, dengan Vietnam menjadi destinasi utama.

Pada 24 Julai 2020, Apple mengumumkan pengeluaran siri telefon pintar mereka iPhone 11 akan bermula di Chennai, India secara rasmi selain pembukaan sebuah lagi kilang pengeluaran di Bengaluru, Karnataka.

Perubahan mendadak China sebagai peneraju teknologi yang dikatakan bakal menyaingi Amerika Syarikat dan Jerman dari segi kemampuannya, bakal mengubah tradisi produk keluaran 'made in China' yang selama ini menghiasi hidup kita.

Adakah mampu kelima-lima negara menampung permintaan kita, yang sentiasa mahukan produk berteknologi tinggi pada harga murah - seperti yang telah ditawarkan China?

Which Asian Country Will Replace China as the ‘World’s Factory’?

Low cost manufacturing in Asia – The Mighty Five – MITI V


Bagaimana Seorang Lelaki Model Etnik Uighur Hilang Tanpa Jejak di China

Pada 5 Ogos 2020, sebuah video memaparkan seorang lelaki yang sebelum ini didakwa diculik sekitar awal bulan Januari oleh pasukan polis China tersebar.

Lelaki berusia 30 tahun dikenali dengan nama Merdan Ghappar dilaporkan kali terakhir kelihatan ditangkap, diselubung dengan kain kepalanya dan digari bersama lebih 50 orang tahanan lain berjaya menghantar pesanan mesej video kepada ahli keluarganya pada penghujung bulan Februari.

Seorang Muslim etnik Uighur, Merdan di tahan di wilayah Kucha di mana dia bekerja sebagai seorang model sambilan untuk syarikat Taobao.

Dia ditahan atas alasan perlu dihantar pulang semula ke Xinjiang, sebelum mendapati dirinya dihumban ke dalam penjara di Kucha.

Ekoran ancaman Covid-19 dan tahap kesihatannya yang menurun, Merdan dipindahkan lalu ditempatkan dalam sebuah bilik kecil dengan katil di sebuah rumah di Kucha.

Hanya selepas keluarganya mengumpul keberanian cuba menghubungi media negara luar bagi mendapatkan bantuan hampir 7 bulan dia hilang, barulah kisah penculikannya terbongkar.

Apa yang berlaku kepada Merdan adalah cerita yang biasa kedengaran, melibatkan layanan etnik Uighur oleh kerajaan China.

Mana-mana individu etnik Uighur yang dipercayai seorang suspek akan ditahan sebelum di bawa ke kem-kem vokasional yang disediakan kerajaan. Bagaimanapun banyak pihak percaya, rancangan untuk memindahkan Merdan terganggu akibat pandemik yang melanda.

Digari ke katil dan dikurung dalam bilik yang dikawal dua orang pengawal polis bantuan, Merdan berjaya mendapatkan barangan peribadinya selepas beberapa minggu dikurung kerana pihak berkuasa bimbang virus boleh merebak.

Pada ketika inilah Merdan mempunyai akses semula kepada telefonnya, membolehkan dia menghantar beberapa pesanan panjang kepada ahli keluarganya bagi menceritakan apa yang telah berlaku.

Merdan juga sempat merakamkan video pendek untuk menunjukkan di mana dia berada. Pesanan terakhir yang berjaya dihantar Merdan adalah pada 29 Februari 2020 dan selepas itu, tiada lagi khabar berita.

Dalam isu kekejaman terhadap etnik Uighur yang majoritinya tinggal di Turkistan Timur (nama sebenar Xinjiang), penafian yang datang dari kerajaan China terhadap semua dakwaan terus kedengaran sehingga ke hari ini.

Masalahnya dalam penafian-penafian yang dikeluarkan, sedikit demi sedikit bukti kekejaman sistem yang diamalkan China terbocor keluar khasnya melibatkan individu-individu yang diculik dan dipenjarakan tanpa sebab untuk tujuan 'pembersihan.'

Apa sebenarnya yang berlaku dan apakah yang dilakukan kerajaan China dalam kem-kem tahanan tersebut? Bagaimanakah seorang Muslim Uighur dianggap sudah pulih untuk dibenarkan kembali menyertai masyarakat?

Pendedahan terbesar yang memberikan kita gambaran lebih jelas tentang apa yang berlaku di kem tahanan kendalian China melibatkan orang Uighur, dilakukan pada bulan November tahun 2019.

International Consortium of Investigative Journalist (ICIJ) berjaya mendedahkan dokumen-dokumen rasmi kerajaan China bertarikh 2017 yang mengandungi garis panduan dan tatacara pengendalian kem yang patut di amalkan pengendali kem, diistilahkan sebagai 'China Cable' kerana diperolehi secara sulit daripada bekas-bekas tahanan kem tersebut.

Dokumen rasmi itu mencerahkan kepada kita sistem yang diamalkan oleh China dalam meramal serta membentuk sistem masyarakat yang diingini mereka, dengan menggunakan beberapa kaedah pemulihan sama ada secara fizikal dan mental serta sokongan teknologi yang digunakan, bagi 'memulihkan' mana-mana individu yang dirasakan suspek.

Teknologi 'perincian suspek' yang dibangunkan oleh China dengan menggunakan kepintaran buatan (AI) merupakan asas kepada proses kenalpasti suspek; yang dipercayai bakal melahirkan banyak masalah kepada kerajaan.

Suspek-suspek ini kemudiannya akan disenaraikan sebelum disaring, ditangkap dan dihantar ke pusat-pusat bagi dipulihkan, dalam memastikan ancaman yang diramal boleh berlaku - dipadam sepenuhnya.

Jadi bagaimana China memperolehi data-data untuk meramal siapa bakal ancaman kepada mereka?

Penggunaan peralatan seperti kamera litar tertutup secara meluas khasnya di Turkistan Timur menjadi kaedah utama kawalan ke atas masyarakat Uighur.

Sistem pemantauan ini dibantupembukaan pusat kawalan yang akan melakukan pemeriksaan ke atas mana-mana individu Uighur, sebelum mereka dibenarkan ke mana-mana.

Privasi masyarakat Uighur secara peribadi diceroboh dengan penggunaan perisian dan aplikasi yang dipasang, didapati mampu merekod dan menyalurkan mana-mana maklumat sulit yang dirasakan penting kembali kepada kerajaan China, bagi membolehkan mereka memantau aktiviti individu tersebut.

Semua suspek yang dikenalpasti akan dipantau penggunaan komputer, internet, telefon pintar dan pergerakan mereka, berdasarkan kepada kemampuan teknologi AI ciptaan kerajaan China yang akan melakukan perkiraan risiko untuk setiap suspek.

Semua data yang diperolehi serta ramalan-ramalan yang sudah dibuat teknologi AI, dikumpul agensi yang dinamakan dalam dokumen 'China Cable' sebagai Integrated Joint Operations Platform (IJOP).

IJOP diberikan kuasa penuh untuk mengambil tindakan seterusnya - sama ada perlu terus memantau atau tangkapan untuk pemulihan dilakukan. Apa saja alasan untuk membolehkan tangkapan, akan digunakan.

Selepas pendedahan 'China Cable', kerajaan China menafikan sepenuhnya dakwaan yang dibuat oleh ICIJ; menyifatkannya palsu serta berniat jahat.

Menyifatkan apa yang dijalankan mereka merupakan satu program penstrukturan semula masyarakat Uighur secara vokasional bagi membolehkan orang Uighur hidup dengan lebih baik - kerajaan China menggariskan beberapa kejayaan yang telah dicapai dalam program yang mereka jalankan, sebagai bukti keberkesanan strategi mereka.

Semua individu yang terpilih diisytiharkan bukan sebagai tahanan, sebaliknya menjadi calon kepada kursus-kursus peningkatan kendiri bagi mempertingkatkan kemahiran profesional mereka. Semua calon terpilih dibenarkan pulang tanpa dikurung seperti yang didakwa, bila-bila masa sahaja dalam tempoh 1 tahun minima kursus vokasional itu dianjurkan.

Kerajaan China juga menyifatkan disebabkan oleh kejayaan program itu yang bermula 2017, kemasukan pelancong asing ke Turkistan Timur (Xinjiang) meningkat sebanyak 40%. Tahap kemahiran yang semakin tinggi juga menyumbang kepada berlakunya lonjakan purata kadar pendapatan di situ setinggi 6%.

Walaupun atas kertas nampak cantik - sukar sekali untuk penulis menerima alasan dangkal kerajaan China yang terus menggunakan hujah angka dan ekonomi, semata-mata bagi menutup pendedahan demi pendedahan tentang kezaliman sistem yang mereka amalkan terhadap etnik Uighur di China.

Di mana Merdan Ghappar ketika ini sekiranya semuanya baik? Mengapakah ahli keluarganya sendiri tidak mengetahui ke mana dia pergi?

Yang lebih penting - apakah bahaya yang dibawa oleh seorang lelaki kacak model pakaian kepada kerajaan China, sehingga memerlukan dia dihilangkan tanpa ada khabar berita?


5 Idea Konten Paling Senang Sebagai Youtuber Berjaya

Berterus terang sajalah - mencari idea untuk menghasilkan kandungan atau karya memang sukar apatah lagi apabila anda perlu melakukannya setiap hari.

Kami di Iluminasi ni pun kadangkala mengalami kedangkalan idea sehingga menyebabkan jumlah artikel baru tersangkut.

Usaha yang diperlukan untuk memperolehi idea menulis setiap hari memang sesuatu yang sukar apatah lagi apabila kami mempunyai penanda aras kami sendiri yang kami letakkan, berbeza dengan laman informasi lain.

Begitu jugalah untuk anda yang mahu cuba-cuba menjadi seorang Youtuber berjaya. Dalam banyak-banyak jenis kandungan - kandungan mana agaknya yang pengkaryanya sukar untuk kekeringan idea?

Video paling mudah nak dibuat kerana kandungan berkisar kepada apa yang anda fikir dan pandangan anda.

Oleh sebab itu, kandungan seperti ini tidak memerlukan penyelidikan atau bacaan yang teliti sebaliknya hanya memerlukan anda mengenalpasti sesuatu isu serta mampu membincangkan isu tersebut dalam nada yang positif atau negatif.

Video berbentuk ulasan sangat popular di kalangan peminat media sosial. Apa yang menarik, seandainya topik yang anda pilih kena dengan waktunya - kemungkinan untuk video anda tular sebenarnya agak tinggi.

Di antara kesemua idea dalam senarai ini, video reaksi merupakan video paling mudah kerana apa yang perlu anda lakukan hanyalah menonton video lain, merakamkan reaksi anda kepada video tersebut dan merakamkan sedikit ulasan anda.

Berbeza dengan video ulasan, video reaksi banyak bergantung kepada mimik muka anda, kerana penonton gemar melihat reaksi asli semulajadi yang tidak dibuat-buat. Kalau dibuat-buat, memang rasa nak penampar aje Youtuber tu kan?

Kandungannya pula terlalu luas. Anda boleh merakamkan reaksi anda kepada filem seram, meme lucu, adegan sedih dan pelbagai lagi jenis video lain. Pastikan anda akhiri video anda dengan sedikit penerangan bagaimana perasaan anda selepas itu dan lihatlah 'like' naik mencanak.

Vlogging nampak mudah, tetapi di antara semua idea dalam senarai ini, vlogging memerlukan usaha yang lebih besar. Ini kerana nak tak nak macam mana pun anda perlu cari sesuatu untuk dilakukan, pada hari di mana anda rasa malas.

Sebab itulah ramai 'vlogger' kadangkala berusaha untuk 'mencipta' rutin harian berbeza hanya disebabkan keperluan untuk mereka menampilkan sesuatu yang baru.

Walaupun demikian peminat kepada vlogger memang dikenali dengan kesetiaan mereka, sanggup menonton berjam-jam hidup video orang lain hanya kerana merasakan mereka terhibur dengan apa yang mereka tonton. Kami tahu anda pun berpotensi untuk memiliki kumpulan pengikut setia serupa.

Youtube sudah menjadi satu medium meluahkan perasaan yang efektif (agaknya) bagi sesetengah individu.

Oleh yang demikian wujud banyak video memaparkan individu yang bercakap dengan kamera, merungut tentang apa saja perkara secara rawak dalam hidupnya. Youtuber tersebut bebas meluahkan apa yang bermain difikirkannya sama ada baik, buruk, positif atau negatif tanpa ada hala tuju jelas ke mana perbincangan itu akan dibawa.

Anda ada banyak fikiran yang berlegar-legar dalam kepala anda? Anda merasakan ada banyak perkara tak kena dengan sekeliling anda? 'Video rungutan' mungkin merupakan platform yang baik untuk anda mengenengahkan bakat anda merungut.

Cuma pastikan sunting dulu apa saja yang terlalu sensitif sebelum ditayangkan.

Youtuber terkenal dunia ramai menjadikan aktiviti strim permainan video sebagai salah satu cabang format video yang mereka muat naik. Kenapa? Ini kerana peminat aktiviti penstriman video sangat ramai, aktif dan sangat berdedikasi.

Oleh sebab itulah saluran-saluran penstriman permainan video kerap kali mendapat sambutan hangat kerana peminat-peminatnya mampu datang dari seluruh dunia.

Apa yang penting, untuk menjadi Youtuber strim videogame terkenal, pastikan personaliti anda menarik. Kemahiran untuk bermain sambil mengulas sendiri apa yang sedang anda mainkan juga akan membezakan saluran anda dengan saluran lain.

Kami yakin seorang kaki game boleh memastikan mereka memuatnaik video mereka bermain permainan video setiap hari. Jika itu pun tak boleh, tak dapatlah kami nak bantu anda lagi.

Sama ada berfaedah atau tidak saluran anda, bergantung kepada anda.

Kami faham keperluan seorang Youtuber untuk menjana kandungan, seterusnya meningkatkan tontonan tetapi dalam masa yang sama perlulah kandungan itu diseimbangkan dari segi hiburan dengan kandungan ilmiah. Pada pendapat kamilah!

Memuat naik video hiburan kosong setiap hari, lama-kelamaan akan membuatkan anda sendiri tertanya-tanya apa tujuan anda sebenarnya setiap hari berkarya. Jadi, cuba seimbangkan. Tengah strim - borak pasal isu semasa.


Masalah Jerawat Disebabkan Pemakaian Topeng Muka - Maskne

Pemakaian topeng muka mula diwajibkan kerajaan Malaysia, pada 1 haribulan Ogos 2020.

Peraturan baru itu bakal dilakukan disebabkan oleh berlakunya peningkatan kes-kes Covid-19 di seluruh negara, dipercayai disebabkan oleh tindakan orang ramai yang mula memandang ringan ancaman pandemik yang sebenarnya masih berleluasa.

Walaupun topeng muka diakui berkesan mengawal penularan virus, tak dapat dinafikan wujud beberapa kesan sampingan akibat pemakaian topeng muka.

Masalah utama yang dilaporkan semakin kerap berlaku adalah masalah jerawat pada wajah - yang digelarkan dalam slanga moden 'maskne', mengambil istilah 'acne' yang diubah.

Bagi orang ramai, kehadiran jerawat-jerawat pada wajah biasanya berlaku disebabkan oleh minyak yang berkumpul di muka - menutup liang-liang pori pada wajah.

Petugas perubatan pula yang selama ini memang menggunakan topeng muka, sudah lama mengetahui tentang risiko berlakunya kenaikan jerawat pada wajah - khasnya di bahagian dagu dan bawah bibir.

Pemakaian topeng dalam jangka masa panjang akan memerangkap udara panas, yang keluar dari hidung dan mulut kita. Udara panas ini mempunyai kelembapan yang sangat baik untuk pembiakan hidupan, yis dan bakteria, terutamanya kutu demodex yang memang menjadikan wajah kita rumah mereka.

Ketidak seimbangan ini akan menyebabkan jerawat mula naik, sebagai tindak balas kepada kelembapan yang terpekung - menyebabkan kondisi yang dikenali sebagai perioral dermatitis bermula.

Selain jerawat, seseorang yang perlu memakai topeng dalam satu jangkamasa panjang kebiasaannya akan mempunyai kawasan kemerah-merahan yang membantuk sempadan di muka - menyebabkan tona kulit kelihatan tidak sekata.

Sekiranya anda mempunyai masalah 'maskne' yang teruk, apa yang pertama sekali anda perlu lakukan adalah memeriksa topeng anda.

Sekiranya anda pemakai topeng guna semula yang boleh dibasuh, besar kemungkinan anda perlu lebih teliti dengan teknik basuhannya, kerana basuhan menggunakan sabun detergen akan memerangkap sisa di bahagian topeng.

Pastikan anda jemurkan topeng muka di kawasan yang terkena terik matahari - bukan ditempat redup.

Teknik pemakaian yang betul untuk topeng juga perlu diamalkan setiap masa.

Sekiranya anda antara pemakai yang gemar menarik topeng ke dagu untuk sementara, bagi membolehkan anda bernafas seperti biasa tanpa halangan - tindakan itu akan menyebabkan ruangan kulit di dagu dan bawah mulut kerap bergesel dengan topeng.

Geseran yang kerap berlaku itu sebenarnya akan menyebabkan kewujudan calar bersaiz mikro pada kulit, yang boleh menyebabkan jangkitan lebih teruk.

Seandainya anda tahu anda akan perlu memakai topeng dalam tempoh lama, sapukan krim pelembap pada bahagian wajah anda yang tidak bersifat pekat. Pelembap ini akan bertindak sebagai dinding yang melindungi wajah anda dari geseran.

Gantikan topeng muka setiap beberapa jam sekali, lebih kerap sekiranya anda sering berada di kawasan berudara panas dan lebih banyak berpeluh.

Bila pulang ke rumah, amalkan tabiat mencuci muka dengan pencuci bagi memastikan wajah anda bebas dari sisa minyak, agar anda kekal kacak dan menawan.


5 Pemain Bola Sepak Yang Sebenarnya Ada Masalah Penglihatan

Pemain bola sepak ketika beraksi atas padang, memerlukan penglihatan yang tajam bagi membolehkan mereka mudah mengenalpasti kedudukan bola serta pergerakan pemain lain.

Bagaimanapun, bukan semua pemain bola sepak yang berbakat turut sama dikurniakan dengan penglihatan sempurna - hingga ada pemain yang sebenarnya mempunyai masalah penglihatan walaupun bergelar pemain bola sepak sebagai kerjaya.

Berikut adalah lima pemain bola sepak terkenal dunia yang sebenarnya mempunyai mata yang bermasalah dan gagal melihat dengan baik setiap masa.

Kita mulakan dengan pemain paling dikenali ramai AKIBAT masalah matanya. Edgar Davids merupakan pemain tengah agresif yang cukup terkenal bersama pasukan kebangsaan Belanda serta kelab-kelab ternama Eropah seperti AC Milan, Juventus dan Ajax Amsterdam.

Selepas mengalami kecederaan pada tahun 1995, matanya mula mengalami kerosakan sehingga mengalami masalah glaukoma; di mana bebola matanya setiap masa akan menghasilkan cecair yang dikenali sebagai 'aqueous humor' dalam matanya tanpa henti, bagi seorang pesakit glaukoma.

Pembentukan cecair itu akan menyebabkan tekanan, seterusnya mengganggu saraf mata yang berhubung dengan otak - menyebabkan seseorang penghidap glaukoma hilang penglihatan secara mencapah sebaliknya hanya mampu melihat dalam sudut yang lebih sempit.

Disebabkan simptom glaukoma Davids ditemui awal, pembedahan yang dilakukan berjaya membetulkan penglihatannya namun matanya lemah akibat pembedahan tersebut. Dia mula memakai gogel pelindung semasa beraksi atas saranan doktor seterusnya menjalani karier panjang sehingga tahun 2014.

Mendiang David Rocastle, legenda pasukan Arsenal dari England serta pernah menjadi ayam tambatan pasukan Sabah di mana dia menamatkan kariernya sebenarnya mempunyai masalah penglihatan sejak kecil.

Dia memulakan karier bersama pasukan muda Arsenal pada tahun 1982. Pada awalnya tidak ramai menyedari ada sesuatu yang ganjil tentang beliau. Setiap kali membawa bola, mata Rocastle akan terus merenung bola itu bagi memastikan dia tahu hala tuju bola tersebut.

Selepas terlalu lama berlari sedemikian rupa semasa latihan, jurulatih Arsenal membawa Rocastle ke tengah padang bertanya kepada beliau sama ada dia nampak gol di hujung sana. Rocastle menggelengkan kepala.

Rupa-rupanya selama ini dia mempunyai masalah rabun jauh teruk hanya mampu melihat dalam jarak beberapa meter berdekatannya. Rocastle dibekalkan dengan kanta sentuh dan kariernya mula melonjak selepas itu - kerana dia mula nampak gol di mana.

Seorang pemain penting dalam kesebelasan utama pasukan Manchester United di zaman kegemilangan mereka, Paul Scholes terkenal sebagai perancang tengah yang disegani serta mempunyai teknik terjahan paling teruk antara semua pemain segenerasinya.

Bagaimanapun, kecederaan yang dialaminya dalam satu perlawan tahun 2006 mengakibatkan penglihatannya mula kabur, sehingga tidak lagi mampu fokus kepada objek - akibat kerosakan pada mata kanan.

Pemeriksaan yang dilakukan ke atas kondisi beliau dilaporkan gagal menemui penyebab kenapa matanya terus gagal untuk kembali berfungsi dengan sempurna, dikhuatiri akan kekal sebegitu sepanjang hayatnya akibat daripada pendarahan yang berlaku disebabkan pembuluh darah pecah.

Demi membantu Scholes melatih matanya serta memanjangkan karier beliau, kelab Manchester United membekalkan dengan beliau peralatan optik moden yang dinamakan sebagai 'reaktor mata' khas untuk kegunaan beliau.

Dia meneruskan karier, belajar bermain dengan kekurangan yang ada sehinggalah bersara pada tahun 2013 bergelar pemain yang kekal dengan satu kelab sahaja, sepanjang kariernya.

Penjaga gol kelab Manchester United dan pasukan kebangsaan Sepanyol, David de Gea merupakan antara penjaga gawang terbaik dunia. Namun kebelakangan ini, prestasinya agak merosot serta kerap melakukan kesilapan-kesilapan bodoh untuk penjaga gol sehebat beliau.

Adakah penglihatannya menjadi punca? De Gea mengalami masalah hypermetropia di mana penglihatannya mampu melihat pada jarak jauh, tetapi gagal melihat dalam jarak dekat.

Bagaimanapun dengan bantuan kanta sentuh, prestasinya sejak bermain di Sepanyol bersama kelab Atletico Madrid tidak pernah merudum dan dia masih lincah melindungi gawangnya.

Pada tahun 2012, selepas prestasi tidak menentu De Gea digugurkan dan dinasihatkan untuk menjalani pembedahan menggunakan laser, bagi membetulkan penglihatannya selepas masalah itu menjadi semakin meruncing. Ada pihak mendakwa De Gea memilih untuk tidak melakukan pembedahan - sebaliknya terus beraksi dengan pemakaian kanta sentuh.

Nama Hoolahan mungkin tidak dikenali ramai berbanding kesemua pemain dalam senarai ini, tetapi persembahan baik pasukan Ireland dalam kejohanan Euro 2016 termasuklah kejayaan menumpaskan Itali dalam pusingan kalah mati, terus diceritakan warga Ireland.

Seorang pemain tengah yang berbakat dan mampu menghasilkan hantaran-hantaran tepat, Hoolahan sebenarnya perlu beraksi dengan menggunakan kanta sentuh bagi membolehkan dia melihat.

Kenapa kami masukkan dia dalam senarai ini? Ini kerana penglihatannya terjejas terlalu teruk sehinggakan dia layak dikatakan hampir buta tanpa bantuan. Ada satu insiden di mana dia ketiadaan kanta sentuh, memaksanya meminta bantuan rakan memandunya ke kedai optik.

Dia yang rabun tidak dapat melihat, masuk ke sebuah kedai menjual daging - untuk membeli kanta sentuh.

Selepas kariernya semakin berkembang, Hoolahan menjalani pembedahan bagi membetulkan penglihatannya, seterusnya menjadi antara tonggak pasukan Norwich City selama 10 tahun serta pemain tengah pasukan kebangsaan Ireland yang dikatakan mengubah tradisi permainan Ireland selamanya.


5 Tragedi Melibatkan Letupan Mercun Paling Dahsyat Dalam Sejarah

Ada sesuatu yang mengasyikkan menonton pertunjukan bunga api bukan? Letupan yang terhasil, cahaya yang memancar serta bentuk dan corak yang terbentuk mengujakan kita.

Namun realitinya bunga api atau mercun sebenarnya adalah letupan yang berlaku dalam bentuk terkawal. Ada kalanya, disebabkan kecuaian kita sama ada sengaja atau tidak disengajakan, berlaku insiden-insiden melibatkan letupan mercun yang mampu mencederakan malahan mengorbankan nyawa manusia.

Tahukah anda tentang insiden melibatkan letupan mercun paling teruk pernah berlaku dalam sejarah setakat ini? Berikut adalah empat insiden paling dahsyat yang telah dilaporkan berlaku serta satu yang baru saja berlaku.

Sistem keselamatan yang tidak mengikut garis panduan menyebabkan insiden kecil yang berlaku di kelab malam Lame Horse, Perm, Russia bertukar menjadi tragedi lebih besar. Kelab tersebut tetap beroperasi tanpa mempunyai laluan kecemasan terbina.

Pada 5 Disember 2009 sedang pengunjung rancak menari, persembahan bunga api dirancang diadakan dalam kelab tersebut, walaupun lokasi pembakarannya adalah dalam tempat tertutup.

Bunga api yang dinyalakan memulakan kebakaran pada bahagian lapisan plastik siling kelab itu serta hiasan ranting-ranting kayu yang menghiasai silingnya.

Dalam keadaan sesak dan padat serta ketiadaan pintu keluar yang cukup, pintu belakang yang dibuka mengejut mengakibatkan api menjadi lebih marak dan ramai terperangkap di dalamnya.

156 orang meninggal dunia dan 160 cedera dalam insiden ini. Pemilik kelab malam itu dipenjarakan 10 tahun atas kegagalannya memastikan premisnya selamat untuk beroperasi.

Jika kebakaran di Lame Horse berlaku atas kesilapan penganjur sepenuhnya - lain pula kisahnya tentang sebuah kebakaran yang berlaku di Buenos Aires, Argentina pada 30 Disember 2004.

Di sebuah kelab bernama Republica Cromanon; provokasi kumpulan rock tempatan bernama Callejeros yang mengadakan persembahan sambil mengajak penonton membakar mercun berbentuk suar (light flare) dalam tempat tertutup menjadi punca utama.

Kumpulan Callejeros ketika itu pula sedang mengadakan persembahan disaksikan 3,000 orang, lebih dua kali ganda had sebenar jumlah pengunjung maksima premis kelab tersebut.

Suar yang dibakar penonton yang seronok menyebabkan percikan api mula menyambar siling yang diperbuat daripada bahan papan busa (foam board).

Apa yang memburukkan keadaan, disebabkan sambutan menggalakkan empat daripada 6 pintu termasuklah laluan kecemasan dirantai kerana dibimbangi ada yang cuba menyusup masuk.

Situasi terkunci itu menyebabkan ramai gagal menyelamatkan diri, mengakibatkan kematian 194 orang dan 1,492 lagi mengalami kecederaan.

Pada tahun 2011, kumpulan Callerejos dijatuhkan hukuman penjara 11 tahun atas kesalahan mengajak penonton membakar suar, namun hukuman itu diringankan kepada 7 tahun pada tahun 2012.

Insiden yang berlaku di Rio Grande do Sul, Brazil pada 27 Januari 2013 mirip dengan apa yang berlaku di Republica Cromanon.

Gabungan pelajar dari enam buah universiti mengadakan sambutan parti besar-besaran di sebuah kelab bernama kelab Kiss, dengan persembahan dua buah kugiran tempatan.

Disertai lebih 2,000 pengunjung, dua kali ganda kapasiti sebenar kelab tersebut yang sebenarnya hanya mampu menempatkan 1,000 orang menambahkan lagi risiko.

Semasa persembahan, salah seorang ahli kugiran menyalakan mercun menyebabkan api menyambar siling yang turut sama dipenuhi papan busa, bahan yang memang digunakan sebagai bahan penyerap bunyi di premis kelab.

Siling yang runtuh menyebabkan keadaan menjadi kacau bilau dan mangsa yang cuba menyelamatkan diri panik, sehinggakan terlalu ramai terperangkap dalam bahagian tandas premis tersebut cuba menyelamatkan diri.

Daripada 245 orang yang meninggal dunia, 180 daripadanya mati dalam tandas akibat sesak nafas selepas gagal menemui jalan keluar.

Kumpulan kugiran yang memulakan kebakaran, Gurizada Fandangueira sebenarnya terkenal di kalangan anak muda Brazil sebagai kumpulan unik yang gemar menggabungkan muzik dan pertunjukan bunga api semasa menghiburkan peminat.

Berdasarkan tiga insiden di atas ingin kami nasihatkan - jika anda pengunjung setia kelab malam, jauhkan diri daripada persembahan tempat tertutup yang melibatkan api atau mercun.

Kompleks Mesa Redonda bukanlah sebuah pusat beli belah mewah di Lima, Peru tetapi lebih kepada pusat jualan komuniti yang besar.

Tempat itu menjadi sasaran golongan pertengahan dan bawahan mendapatkan keperluan mereka pada harga berpatutan oleh tawaran ribuan gerai yang dibuka peniaga, ditempatkan di kompleks tersebut.

Pada 29 Disember 2001, berikutan kedatangan sambutan tahun baru serta sambutan Krismas yang masih meriah, ramai peniaga mula mengambil peluang menjalankan aktiviti perniagaan mercun dan bunga api di kawasan tersebut, menyebabkan mercun serta bunga api dilonggokkan di merata-rata tempat.

Kebakaran bermula selepas seorang individu dipercayai individu bawah umur menyalakan mercun yang dijual di situ untuk mencuba kekuatannya, menyambar mercun-mercun lain yang dilonggokkan memulakan kebakaran besar yang merebak cepat ke bangunan-bangunan bersebelahan.

Kompleks itu serta bangunan-bangunan bersebelahan yang dibangunkan dengan menggunakan kayu musnah dijilat api mengorbankan lebih 291 nyawa, majoritinya kanak-kanak.

Insiden ini merupakan insiden kebakaran dan letupan paling dahsyat berpunca daripada mercun, yang mengorbankan paling ramai nyawa manusia.

Apa yang malang - letupan dan kebakaran serupa berulang lagi di bahagian berlainan kompleks Mesa Redonda pada tahun 2007. Mujurlah api berjaya dikawal tanpa merebak ke bangunan-bangunan lain.

Letupan yang berlaku didakwa melibatkan sebuah gudang simpanan mercun di Beirut, ibu negara Lebanon memang mengejutkan banyak pihak - apatah lagi video-video mengerikan yang memaparkan bagaimana letupan itu berlaku tular dengan pantas sekali.

Impak letupan dilaporkan menyebabkan kerosakan besar pada sebahagian pelabuhan yang menjadi lokasi letupan, menyebabkan kematian lebih 100 orang setakat ini serta kecederaan kepada 4,000 orang.

Setakat ini, punca kejadian letupan ini dipercayai berlaku sama ada antara dua sebab. Yang pertama, dimulakan akibat kebakaran yang berlaku pada gudang simpanan mercun yang terletak di kawasan pelabuhan tersebut.

Bagaimanapun, laporan terbaru turut sama menyebut ada kemungkinan letupan itu berlaku disebabkan oleh kebakaran melibatkan bahan-bahan peledak yang telah dirampas dan berada dalam simpanan kerajaan, disimpan di kawasan itu.

Sesuatu yang menjadi persoalan kepada mereka yang berada di tempat kejadian, adalah kesan letupan yang dianggarkan terlalu kuat seandainya mercun dikatakan punca utama. Kereta, kapal dan bangunan musnah dalam skala yang agak dahsyat.

Dipercayai masih ada mangsa yang tertimbus di bawah runtuhan-runtuhan, memungkinkan kemungkinan angka korban insiden terbaru di Beirut ini bakal meningkat.

Adakah insiden terbaru ini bakal menjadi insiden paling dahsyat akibat letupan dan kebakaran mercun dari segi angka korban? Besar kemungkinan ya. Boleh jadi juga bukan mercun punca sebenar tetapi bahan letupan yang jauh lebih berbahaya.


Memahami Tahap 'Power' dan 'Silau' Rabun Mata

Ramai antara kita mempunyai masalah rabun penglihatan, sama ada rabun dekat atau jauh yang memerlukan pemakaian cermin mata preskripsi bagi membetulkan penglihatan kita.

Semua yang rabun kebiasaannya akan menjalani pemeriksaan yang dilakukan oleh optometris bertauliah, yang akan menentukan jenis serta tahap rabun kita serta 'power' cermin mata yang kita gunakan.

Pernahkah anda terfikir apa sebenarnya power rabun yang kerap kita sebutkan itu?

Selepas anda diperiksa, kebiasaannya anda akan diberitahu tentang 'power' rabun anda.

Anda akan diberikan sehelai kertas bertulis beberapa nombor, tetapi untuk kebanyakan orang kita hanya akan peduli dengan dua perkara saja - 'power' yakni tahap kerabunan kita dan 'silau' yakni tahap sensitiviti kita terhadap cahaya.

Lihat rajah di atas. OD dan OS itu sebenarnya mudah saja. OD bermakna 'oculus dexter' yang bermakna mata kanan sementara OS pula bermaksud 'oculus sinister' yang berlawanan, iaitu mata kiri. Jadi OD dan OS mewakili label mata kanan dan kiri.

'Sphere' atau singkatannya 'SPH' menunjukkan nilai tahap kerabunan anda. Jika angkanya positif, anda rabun jauh. Jika nilai SPH anda negatif, anda rabun dekat. Angka SPH ditulis dengan menggunakan unit 'diopter' di mana nilainya ditulis dengan angka +X.XX atau -X.XX.

Dalam bahasa saintifiknya, rabun jauh digelarkan hiperopia, rabun dekat pula myopia. Nilai SPH inilah yang selalu kita gelarkan 'power' mata kita.

Sementara CYL atau 'cylinder' pula mengukur tahap astigmatisme kita. Astigmatisme adalah kondisi di mana kornea seseorang mempunyai ketidak sempurnaan pada bentuknya, menyebabkan perubahan pada cara cahaya masuk atau dibiaskan kepada retina.

Apabila seseorang mempunyai astigma, cahaya tidak lagi boleh difokuskan pada kornea dengan betul menyebabkan kita nampak banyak bayang-bayang terhasil, khasnya apabila melibatkan cahaya atau pantulan cahaya.

Angka CYL bermula dengan +0.00 atau tiada abnormaliti dan meningkat mengikut tahap kecembungan kornea mata seseorang; kebiasaannya dirujuk kita sebagai tahap silau.

Nilai 'axis' pada preskripsi power mata anda menentukan sudut atau arah di mana lensa berbentuk 'silinder' yang mempunyai masalah astigmatisme akan berorientasi.

'Axis' atau paksi diukur dengan menggunakan kiraan darjah bermula daripada tegak di tengah-tengah mata mewakili 90 darjah dan boleh condong ke kiri dan kenan mengikut lokasi di mana berlakunya astigmatisme pada mata.

Bagi individu yang sudah berumur hampir atau lebih 40 tahun ke atas, ramai antara mereka akan mula mengalami kondisi yang diistilahkan sebagai 'presbyopia.'

Presbyopia adalah kehilangan keupayaan mata untuk fokus kepada objek-objek berdekatan dengan mata, seperti tulisan pada buku, telefon, teks pada surat dan sebagainya.

Seseorang yang mula mengalami presbyopia masih boleh melihat dalam jarak dekat tetapi sukar untuk fokus pada objek yang terlalu dekat dengan matanya.

Berbeza dengan myopia atau rabun dekat, presbyopia akan berlaku kepada orang ramai akibat faktor usia - walaupun dia sudah mengalami myopia terlebih dahulu atau dia tidak pernah mengalami masalah rabun sebelum itu.

Ini kerana presbyopia terjadi akibat lensa semulajadi dalam mata kita semakin menebal dan kehilangan kekenyalannya, menyebabkan mata semakin sukar memfokuskan penglihatan pada jarak dekat.

Bagi membantu seseorang penghidap presbyopia - optometris akan mengukur nilai tambahan yang akan ditulis di bawah kolum 'add' atau 'additional,' bagi membolehkan penciptaan lensa yang bersifat bi-fokal,tri-fokal atau multi-fokal dilakukan.

Kebiasaannya jenis bi-fokal dan multi-fokal lebih popular serta mudah didapati. Dua jenis lensa ini mempunyai dua tahap rabun, untuk rabun dekat dan jauh.

Apa yang membezakannya adalah cara lensa tersebut dihasilkan, sama ada wujud pembahagian yang jelas pada cermin atau mempunyai sifat progresif di mana cermin itu nampak sekata saja keseluruhannya.

Walau apa pun yang anda lakukan dan sebaik mana pun anda menjaga mata anda, kemungkinan untuk anda mengalami presbyopia adalah agak tinggi.

Sekiranya anda sudah berumur 35 tahun ke atas serta mengalami kesukaran atau rasa tidak selesa semasa membaca buku, kami sarankan agar anda berkunjung ke pusat optometris berdekatan anda.

Manalah tahu anda memerlukan kaca mata khas, hanya untuk membaca.


Bagaimana Seorang Warga Singapura Menjadi Ejen Risikan Kerajaan China

Pada tahun 2015, Jun Wei Yeo atau Dickson Yeo ketika itu baru saja menyertai kursus program Kedoktoran di Lee Kuan Yew School of Public Policy, di bawah kendalian National University of Singapore atau NUS.

Gembira hati beliau selepas tesisnya yang berkaitan dengan dasar luar China mendapat pengiktirafan, sehinggakan dia dijemput untuk hadir ke Beijing bagi membentangkan dapatannya di depan kumpulan ahli akademik di situ.

Selesai pembentangan, Dickson didatangi beberapa orang ahli akademik yang bertugas dalam kumpulan pemikir di China, menyatakan minat untuk menjalinkan kerjasama. Kumpulan pemikir itu bersetuju untuk menyalurkan apa saja yang diperlukan Dickson dalam kajiannya termasuklah wang ringgit.

Dengan syarat Dickson juga bersetuju untuk melakukan beberapa perkara yang akan disampaikan kemudian hari.

Selepas persetujuan berjaya dicapai, pegawai-pegawai risikan seramai empat orang mula merancangan pergerakan Dickson, khasnya melibatkan hubungan antarabangsa, ekonomi dan hubungan diplomatik yang tidak dibuka kepada orang awam di negara Asia Tenggara.

Untuk beberapa lama, Dickson mula menyelinap masuk pada mulanya menerusi hubungan dengan rakan-rakan yang dikenali serta kenalan rapat, dalam usaha mendapatkan desas-desus dan khabar angin tentang apa yang berlaku dalam pentadbiran negara-negara Asia Tenggara.

Namun tugasan Dickson mula berubah, selepas arahan baru dikeluarkan bagi mengarahkan Dickson mula menumpukan perhatian kepada maklumat tentang Amerika Syarikat, khasnya apa saja informasi berkait dengan bidang kepintaran buatan serta hubungan ekonomi antara Amerika Syarikat dengan China.

Bermula pada tahun 2018, dengan bantuan agensi risikan China - Dickson Yeo mula 'membuka' operasi sebuah firma konsultansi yang menawarkan peluang pekerjaan kepada warga Amerika Syarikat yang berpengalaman dalam bidang ketenteraan dan sekuriti.

Iklan yang dipaparkan menerusi rangkaian media sosial profesional Linkedin berjaya menarik minat 400 pemohon, 90% daripadanya pernah terlibat dalam bidang ketenteraan dan sekuriti Amerika Syarikat.

Kesemua resume yang diterima dihantar terus kepada agensi risikan yang mengendalikan beliau. Agensi itu pula akan menapis individu mana yang perlu dijadikan sasaran lanjut, dengan senarai itu akan diserahkan kembali kepada Dickson bagi membolehkan dia meneruskan langkah seterusnya.

Salah satu faktor paling penting yang menjadi keutamaan utama mana-mana mangsa yang bakal dijadikan sasaran Dickson, adalah individu yang tidak berpuas hati dengan karier mereka ketika itu.

Selain itu, agensi itu juga menekankan agar Dickson cuba mensasarkan golongan yang menghadapi masalah kewangan serta berdepan tekanan membesarkan keluarga.

Jelas sekali taktik mereka adalah untuk menggunakan kelemahan-kelemahan ini, agar mudah untuk disogok dengan habuan atau jalan keluar membolehkan kesetiaan mereka dibeli dengan wang ringgit.

Taktik ini sebenarnya sama seperti apa yang berlaku pada Dickson. Seorang anak yang lahir dalam keluarga kurang berkemampuan, Dickson seringkali mengeluh berdepan dengan desakan hidup. Besar kemungkinan kelemahan itulah yang digunakan sebaik mungkin untuk merekrut Dickson.

Bagi membina kepercayaan, individu yang dipercayai menyimpan informasi tersembunyi dan dijadikan sasaran akan dibayar sebanyak $2,000 hanya untuk menyiapkan sebuah laporan tentang perkara yang berkait dengan minat atau bidang mereka.

Semua laporan yang disiapkan akan terus disalurkan kepada agensi risikan China, untuk tujuan-tujuan lain yang belum kita ketahui.

Selepas kepercayaan berjaya dibentuk, Dickson akan terus memainkan peranan menjadi koresponden kepada mangsa, agar informasi-informasi lebih sulit dapat dikeluarkan - sama ada disebabkan rasa percaya atau sekadar tipu daya.

Pada bulan November 2019, Dickson mula menumpukan perhatiannya kepada seorang petugas tentera yang ketika itu berkhidmat di Pentagon.

Usaha beliau cuba untuk mendapatkan dan mengorek maklumat sulit tentang angkatan tentera serta Pentagon menimbulkan tanda tanya petugas tersebut, yang mula curiga dengan 'keakraban' Dickson.

Apatah lagi ketika itu, berita tentang taktik China menggunakan jaringan perisik serta pencurian maklumat melibatkan perdagangan dikatakan sedang berlaku dengan meluas di Amerika Syarikat. Akibat daripada 'amaran' ini, Dickson mula diletakkan di bawah pengawasan tanpa dia sendiri menyedari helahnya semakin lama semakin kelihatan.

Selepas bukti yang mencukupi diperolehi, Dickson Yeo dibawa ke muka pengadilan pada 24 Julai 2020, atas tuduhan bertindak menjadi ejen risikan China di Amerika Syarikat.

Dalam kertas pertuduhan, Dickson bukan sahaja mengaku dia terlibat dalam usaha menyamar sebagai sebuah konsultan bagi membolehkan maklumat sulit diperolehi malahan dia juga telah berjaya mewujudkan jaringan risikan yang lebih besar, hasil daripada kepercayaan yang dibentuk dengan mangsa-mangsanya; yang kini bekerja untuk agensi serupa.

Bertindak sepenuhnya atas arahan agensi risikan, Yeo mengakui dia sedar apa yang dia lakukan, tidak menafikan semua yang dilakukan berlaku secara paksa atau tanpa kerelaan dirinya.

Setakat ini, pihak FBI dan Peguam Negara Amerika Syarikat sedang mengenalpasti mana-mana individu lain yang telah direkrut oleh Dickson Yeo atau mempunyai tugasan sama seperti beliau.

Taktik China menggunakan warganegara asing sebagai ejen risikan mereka dikritik hebat kerajaan Amerika Syarikat, kerana nyata tidak beretika serta mampu menyebabkan pertikaian diplomatik timbul.

Lee Kuan Yew School of Public Policy mengesahkan status Dickson Yeo sebagai pelajar mereka telah ditamatkan serta merta dan dia tidak lagi boleh menyambung pengajian yang telah ditangguhkan, pada awal tahun 2019.

Hukuman terhadap beliau akan dibacakan pada 9 Oktober 2020. Dickson Yeo Jun Wei diramal bakal berdepan hukuman penjara 10 tahun atas tindakannya menyalahgunakan kedudukannya, demi membantu China.

Singaporean National Pleads Guilty to Acting in the United States as an Illegal Agent of Chinese Intelligence


Kisah Operasi Seludup Ex-CEO Nissan Dari Jepun Dalam Kotak

Michael Taylor menerima panggilan seorang rakannya, ahli perniagaan Lebanon yang hanya dikenali dengan nama Ali.

Ali dan Michael sudah lama menjalankan kerjasama, berurusan dalam tugasan-tugasan berbahaya yang setara dengan status Michael, sebagai seorang bekas anggota Green Beret tentera Amerika Syarikat.

Michael menguruskan syarikat American International Security Corporation, sebuah syarikat tentera persendirian.

Michael mengenali Ali selepas tugasannya pada tahun 2004, menjadi pengawal kepada Jeneral Saddam Hussein di Baghdad, Iraq.

Ali memerlukan pengawal semasa berada di Iraq dan Michael diberikan tanggungjawab tersebut.

Sehinggalah Michael menerima panggilan Ali di suatu pagi; meminta Michael menyeludup keluar seseorang dari Jepun.

Jepun bukan zon perang, ditadbir sistem peraturan ketat dan tersusun; jauh berbeza dengan kesemua operasi menyeludup keluar yang pernah diuruskannya sebelum itu.

Daripada kes kecil seperti penculikan anak akibat perebutan hak penjagaan sehinggalah menyelamatkan anak VIP yang sedang berdepan dakwaan, atas kesalahan di negara luar.

Untuk setiap tugasan, bayarannya juga berbeza sama ada serendah $20,000, sehinggalah $2 juta bergantung kepada risiko.

Perancangan operasi juga memakan masa panjang, ada kalanya memerlukan masa bertahun hanya untuk memastikan semuanya lancar.

Michael agak terkejut dengan desakan itu jadi dia meminta sedikit masa, agar boleh dia melakukan pertimbangan.

Dia duduk melakukan kajian cuba mencari jawapan siapakah individu yang perlu diseludup keluar, sehingga memerlukan kepakarannya?

Kajian Michael membawa kepada satu saja jawapan yang logik; individu yang perlu diseludup keluar tidak lain dan tidak bukan adalah Carlos Ghosn, bekas CEO syarikat kereta gergasi Jepun, Nissan.

Ghosn ketika itu menjadi tahanan rumah dengan ikat jamin hampir 4 bulan di Tokyo, didakwa bermacam jenis tuduhan menyalahgunakan kedudukannya sebagai CEO Nissan bagi memperkayakan dirinya sendiri; sedang menunggu perbicaraan dimulakan.

Hubungan antara Ali dan Carlos, seorang warganegara Brazil berasal dari Lebanon yang juga pemegang passport Perancis menghubungkan kes itu.

Keesokannya, Michael menghubungi Ali, mendapatkan pengesahan status individu yang perlu diseludup keluar.

"Beberapa orang kawan Carlos di Lebanon risau dengan kesihatan dia," kata Ali.

Usaha untuk melarikan Ghosn bermula selepas Carole Ghosn, isteri kepada Carlos yang tinggal di Beirut, menghubungi Ali bagi membincangkan apa yang boleh mereka lakukan.

Carlos Ghosn yang terpaksa hidup sendirian di Jepun tidak lagi terurus akibat kebimbangan berkenaan masa depannya yang gelap serta keperluan menghadapi perbicaraan yang bakal melanda. Keadaannya juga terabai.

Yang paling dibimbangi Carole, suaminya akan terus terperangkap di Jepun tanpa ada jalan keluar.

Ali mencadangkan kepada Carole adakah dia terbuka untuk Carlos diseludup keluar?

Carole mengangguk bersetuju dan Ali menghubungi Michael bagi memulakan urusniaga mereka.

Michael terbang ke Beirut untuk bertemu Carole dan melakukan perbincangan.

Di sinilah Carole menceritakan bagaimana layanan buruk yang diterima suaminya, disoal siasat setiap hari berjam-jam lamanya. Katilnya hanya tikar tatami, tidak lagi tilam mewah yang biasa diguna.

Carole menyifatkan semua tuduhan ke atas Carlos adalah berniat jahat, selepas Carlos mahu melakukan penggabungan Nissan dengan syarikat Renault dari Perancis - yang tidak dipersetujui banyak pihak.

Selesai pertemuan, Michael kembali ke Massachussettes, Amerika Syarikat bagi meneruskan siasatan peribadinya.

Dia perlu memastikan dirinya jelas risiko yang akan ditanggungnya, sekiranya dia bersetuju menerima tugasan gila itu.

Apatah lagi dia bakal menimbulkan masalah diplomatik antara dua negara.

Dia kini tahu Carlos dikawal dua orang pengawal setiap masa di depan pintu rumahnya. Dia tidak dipakaikan alat pengesan pesalah seperti di Amerika Syarikat. Ada sebuah kamera litar tertutup di pasangkan di pintu depan.

Walaupun passport beliau ditahan, Carlos dibenarkan untuk menyimpan passport negara Perancis miliknya.

Selepas seorang peguam menjelaskan bahawa tidak menjadi kesalahan di sisi undang-undang Amerika Syarikat untuk dia membantu seorang individu di Jepun melarikan diri dari ikat jamin - Michael mehubungi Carole menyatakan persetujuan.

Beberapa tarikh lebih awal yang dipilih Carlos dan Carole terpaksa ditunda, kerana operasi itu perlu sempurna waktu penerbangan, ketibaan dan hari di mana Carlos akan dilarikan.

Pada 29 Disember 2019, Carlos dibenarkan untuk keluar makan tengahari di hotel Grand Hyatt seperti rutinnya beberapa bulan itu.

Dia telah menerima arahan daripada Michael sebelum itu tentang apa yang perlu dilakukan pada tarikh tersebut, semasa panggilan telefon 1 jam sehari yang dibenarkan.

Carlos berdiri di luar lobi hotel sehinggalah Michael hadir, membawanya ke sebuah bilik di tingkat 9 hotel tersebut, yang ditempah khas.

Carlos diarahkan menukar pakaian dan menunggu Michael kembali bersama rakannya, Zayek.

Mereka bergegas membawa Carlos yang bertopeng muka keluar, menaiki keretapi laju ke Osaka yang padat dengan orang.

Sepanjang perjalanan, ketiga-tiganya diam tidak bercakap antara satu sama lain.

Tiba di sebuah hotel di Osaka sekitar jam 8 malam, Carlos diminta masuk ke sebuah kotak berisi pembesar suara yang sudah direka agar mempunyai ruangan khas untuk menyembunyikan bekas CEO Nissan itu.

Dua kotak pembesar suara, salah satunya mengandungi Carlos ditolak masuk ke dalam van yang dipandu dua orang warganegara Jepun yang tidak menyedari apa yang berlaku.

Tepat jam 10:10 malam, Michael dan Zayek tiba di lapangan terbang 20 minit sebelum waktu kapal terbang persendirian yang telah ditempah mereka, dijadualkan akan berlepas.

Pura-pura bergegas takut kelewatan, desakan yang dibuat Michael menyamar sebagai seorang hartawan elit berjaya mengaburi mata petugas.

Mereka cepat-cepat cuba membantu, mengangkat dua kotak tersebut naik ke atas platform sebelum dimuatnaik ke dalam kapal terbang.

Apa yang sangat membantu kejayaan operasi ini adalah kotak yang berisi Carlos tidak diimbas dengan pengimbas sinar-X.

Michael tahu lapangan terbang Osaka tidak mempunyai mesin pengimbas yang mampu memuatkan kotak pembesar suara sebesar itu - jadi sejak awal kotak itu direkabentuk dengan dimensi yang ditetapkan bagi membolehkan helah ini berlaku lancar.

Kapal terbang peribadi milik sebuah syarikat dari Turki itu terbang ke arah Turki, melalui China dan Russia sebelum tiba di Istanbul pada 5.30 pagi 30 Disember 2019.

Setelah mendarat, beberapa orang yang sudah diupag Michael terus mengiringi Carlos ke sebuah pesawat lain, terletak tidak jauh dari kawasan mereka mendarat akan terus terbang ke Beirut.

Michael dan Zayek menaiki teksi, bergerak ke lapangan terbang komersial mendapatkan penerbangan biasa ke destinasi serupa.

Berita tentang bagaimana Carlos Ghosn terlepas ke Lebanon hanya mula tersebar di Jepun, selepas rangkaian media Lebanon melaporkannya.

Seorang yang sudah dikenali ramai berikutan penglibatannya dalam bidang industri kereta, Carlos menerima kunjungan Presiden Lebanon serta wakil lain selepas selamat 'pulang.'

Kerajaan Jepun mengeluarkan waran tangkap terhadap pasangan Carlos dan Carole dengan notis merah Interpol diwartakan.

Namun kerajaan Jepun pada awalnya tidak tahu siapakah dalang di sebalik penyeludupan Carlos keluar melepasi sekuriti negara mereka.

Mahkamah Daerah Tokyo mengumumkan pada 30 Januari 2020 genap sebulan operasi itu selesai - waran tangkap terhadap Michael Taylor, anknya Peter Maxwell Taylor dan George Antoine Zayek; kesemuanya warga Amerika Syarikat; atas dakwaan bertanggungjawab menyeludup keluar orang tahanan di negara mereka.

Kru syarikat penerbangan Turki yang membantu operasi dijalankan didakwa kerajaan Turki pada 8 Mei 2020, atas dakwaan bersubahat membantu menyeludup seorang penjenayah keluar.

Awal pagi 20 Mei 2020, Michael yang sedang nyenyak tidur dikejutkan anaknya memberitahu sekumpulan Marshal seramai 15 orang, sedang berdiri di depan pintu rumah mereka untuk menahan mereka anak beranak - atas permintaan kerajaan Jepun.

Kerajaan Jepun telah menggunakan hubungan diplomatik mereka dengan Amerika Syarikat, yang membenarkan ekstradisi dilakukan secara dua hala atas permintaan mana-mana pihak yang mengemukakan permintaan.

Pihak pendakwaan menyifatkan apa yang telah berjaya dilakukan Michael Taylor merupakan salah satu usaha penyeludupan penjenayah paling berani dilakukan.

Ketika ini, Michael dan anaknya sedang ditahan di Norfolk County Jail sambil menunggu selesainya proses ekstradisi, yang akan mengakibatkan kedua-duanya dihantar ke Jepun untuk dibicarakan.

Ura-ura menyebut untuk operasi tersebut, Carlos Ghosn membayar upah $30 juta kesemuanya. Michael dalam temuramah yang dilakukan di penjara, menafikan dakwaan tersebut.

Harga yang dikenakan menurut Michael hanyalah sekitar $1.3 juta, majoritinya digunakan untuk membayar upah mereka yang bekerja di belakang tabir serta sewaan dua pesawat peribadi yang digunakan.

Menurut Michael, Carlos Ghosn belum membayar semula kos yang yang telah dikeluarkan untuk operasi tersebut.

10 orang peguam di Amerika Syarikat ketika ini sedang bekerja keras menyiapkan dokumen pembelaan dalam mempertahankan apa yang telah dilakukan Michael Taylor - agar kesemua yang terlibat tidak akan dihantar ke Jepun dan terpaksa berhadapan perbicaraan di negara asing.

Artikel ini adalah terjemahan dan olahan semula artikel 'How Carlos Ghosn escaped Japan' yang diterbitkan pada 23 Julai 2020.


Kisah Watak Godzilla Yang Terinspirasi Dari Perang Dunia Kedua

Sebahagian besar daripada kita pastinya kenal akan watak raksasa Godzilla yang berasal dari Jepun. Watak raksasa bermuka hodoh ini dicipta oleh Tomuyuki Tanaka di Jepun pada tahun 1954.

Godzilla adalah raksasa fiksyen yang merupakan sebahagian daripada dunia "Kaiju" Jepun. Kaiju adalah perkataan bahasa Jepun yang bermaksud 'binatang pelik' dan dunia ini merangkumi banyak raksasa fiksyen lain.

Jika anda perasan, perkataan Godzilla adalah gabungan perkataan Jepun Gojira, yang terdiri dari dua perkataan - Gorira (Gorilla) dan Kujira (Paus). Walaupun asal-usul watak Godzilla belum pernah didedahkan, diketahui bahawa ia adalah spesies seperti dinosaurus lama yang telah mengalami banyak mutasi.

Melihat kepada ciri anatominya sahaja menunjukkan banyak ciri yang menyerupai dinosaurus baik daripada sisik di badannya dan tangan pendeknya sehinggalah bonjolan seperti duri di belakang badannya yang dapat disamakan dengan apa yang ada pada spesis Stegosaurus.

Jika dilihat pada tarikh watak raksasa ini yang dicipta sekitar tahun 1954, ianya berlaku selepas peristiwa hitam Hiroshima dan Nagasaki di bom pada tahun 1945. Adakah peristiwa ini mempunyai perkaitan atau inspirasi terhadap penciptaan watak Godzilla ini?

Pada 6 Ogos 1945, bom atom ‘Little boy’ telah diletupkan di bandar Hiroshima di Jepun dan pada 9 Ogos 1945, bom ‘Fat Man’ diletupkan pula di Nagasaki. Peledakan dua bom atom ini merupakan serangan pertama seumpanya di dunia yang dilakukan oleh Amerika Syarikat dalam usaha mengakhiri Perang Dunia II.

Sebelum peristiwa pengeboman ini, tentera Jepun telah berjanji untuk bertarung tanpa henti dan langsung tidak menunjukkan tanda-tanda kesediaan untuk menyerah kalah. Walau bagaimanapun, peristiwa pengeboman ini mengubah segala-galanya./

Walaupun terdapat ribuan korban hasil daripada letupan itu, kesan sampingan daripada pengeboman itu lebih dahsyat kerana telah menyebabkan penyakit radiasi, keracunan, perubahan genetik pada keturunan dan sejumlah besar perubahan yang disebabkan oleh radiasi nuklear pada umumnya.

Namun, kejadian letupan ini walaupun cukup menggerunkan bagi orang dan budaya Jepun, bukanlah pendorong utama penciptaan Godzilla. Ya, peristiwa pengeboman Hiroshima dan Nagasaki bukanlah pemberi inspirasi untuk penciptaan watak raksasa Godzilla.

Selepas berakhirnya perang dunia kedua, perlumbaan menghasilkan senjata bermula. Dua kuasa besar (Amerika Syarikat dan Kesatuan Soviet) berlumba-lumba untuk menghasilkan dan menyimpan senjata nuklear dalam usaha mereka untuk muncul sebagai kekuatan dominan.

Salah satu aspek penghasilan senjata ini adalah menguji sendiri senjata nuklear yang telah mereka hasilkan. Sebagai contoh, pada tahun 1954 Amerika Syarikat telah melakukan percubaan senjata termonuklearnya yang diberi nama "Castle Bravo" berhampiran kawasan kepulauan Marshall

Sebagai langkah keselamatan untuk ujian senjata ini, pihak Amerika Syarikat telah mengeluarkan laporan sebanyak 2 kali pada tahun 1952 dan 1953 yang mana mereka  memperluas jangkauan zon bahaya. Sesiapa sahaja dilarang memasuki zon bahaya ini.

Sebuah bot nelayan Jepun dengan nama Daigo Fukuryū Maru (Lucky Dragon No. 5) berada sejauh 80 batu dari pantai timur kepulauan Marshall. Kapten kapal tidak mengetahui perluasan zon bahaya yang dinyatakan dalam laporan tahun 1953 dan kapal ini telah memancing dalam kawasan zon bahaya tempat pengujian senjata termonuklear ini.

Walaupun kapal ini selamat pulang, ianya telah diselaputi oleh lapisan putih yang mengandungi radioktif. Lapisan putih ini merupakan jutaan habuk terumbu karang yang yang telah musnah dan menguap ke udara akibat daripada ujian senjata nuklear ini.

Setibanya mereka ke Jepun, kesemua 23 orang krew kapal telah mengalami keracunan radioaktif. Akhirnya, salah seorang daripada 23 krew kapal meninggal dunia kerana sakit akibat radiasi. Peristiwa ini telah menjadi peringatan keras terhadap kesan buruk ujian nuklear dan juga menimbulkan sentimen antinuklear di seluruh dunia.

Bagaimanakah peristiwa ini telah memberi inspirasi terhadap penciptaan GOdzilla?Tomuyuki Tanaka (pencipta Godzilla) dikatakan telah menaiki sebuah penerbangan yang melalui kawasan Pasifik pada tahun 1954 setelah peristiwa ujian Castle Bravo.

Dikatakan bahawa ketika beliau melihat ke bawah di lautan, idea makhluk yang muncul dari dasar laut tiba-tiba muncul. Oleh itu, pada tahun 1954, filem Gojira diterbitkan di mana raksasa Godzilla telah dibangkitkan dari tidurnya akibat pengujian bom hidrogen.

Filem yang diterbitkan pada tahun 1954 itu dimulakan dengan peristiwa sebuah kapal yang sedang berlayar di suatu tempat di Pasifik. Air di sekitar kapal tiba-tiba berubah menjadi putih dan mula mendidih sebelum kapal itu yang dilitupi oleh habuk berwarna putih musnah dalam sekelip mata.

Sepanjang filem ini, rujukan simbolik yang terdapat dalamnya juga sangat ketara. Adegan pembukaan kapal adalah rujukan kepada kapal Lucky Dragon, sementara kapal yang musnah dalam lapisan habuk putih adalah rujukan pada habuk batuan karang yang terhasil kerana ujian senjata nuklear Castle Bravo.

Namun, simbolik yang paling penting adalah penciptaan Godzilla itu sendiri. Godzilla dikatakan mewakili pelbagai perkara. Namun, tafsiran Godzilla yang paling umum dan diterima ramai adalah mengenai raksasa yang mewakili senjata nuklear dan beban besar yang mereka bawa ke dunia.

Ujian bom yang membangkitkan Godzilla melambangkan kebangkitan dunia terhadap kekuatan dan penggunaan senjata nuklear tetapi pada masa yang sama, kehancuran yang ditinggalkan oleh Godzilla di kepulauan kecil dan di Tokyo melambangkan sejumlah besar kerosakan yang terjadi hasil penggunaan senjata nuklear. .


Mengapa Kulit Kita Berasa Gatal Tanpa Sebab?

Sedang anda duduk khusyuk menghadap kerja, tak semena-mena datang sensasi gatal di bahagian belakang tubuh anda.

Anda cuba garu, tapi tangan anda tak mampu mencecahnya. Nasib baiklah anda ada pembaris panjang yang anda gunakan untuk menggaru bahagian yang masih meminta-minta untuk ditenyeh-tenyeh.

Ah leganya rasa. Anda teruskan kembali kerja anda. Tak pernahkah anda terfikir, kenapa anda rasa gatal?

Tahu tak apa nama sensasi kegatalan atau itch yang ada rasai, apa istilahnya dalam bidang saintifik?

Dari segi bahasa saintifiknya, kegatalan digelarkan sebagai 'pruritus' merujuk kepada rasa kurang selesa yang akan timbul pada mana-mana bahagian tubuh anda yang membuatkan anda rasa wujudnya keperluan untuk menggaru.

'Pruritus' ini boleh berlaku pada bila-bila masa tanpa diundang dan sehingga kini masih menimbulkan banyak tanda tanya pada penyelidikan saintifik.

Sehinggakan satu ketika dahulu, para penyelidik beranggapan rasa gatal yang hadir sebenarnya adalah satu bentuk sensasi yang sebenarnya sama dengan kesakitan - cuma hadir dalam bentuk lebih ringan.

Namun kajian yang menjalankan mendapati sensasi gatal yang berlaku sebenarnya tidak berkongsi reseptor pada kulit yang serupa dengan reseptor kesakitan pada kulit.

Dalam erti kata lain, kegatalan mempunyai 'sistem lebuhraya' nya sendiri yang menghubungkan kulit kita yang dihubungkan dengan sistem saraf melalui tulang belakang dan otak untuk memberikan kita isyarat-isyarat kegatalan.

Setiap rasa gatal yang anda rasai sebenarnya merupakan satu proses semulajadi tubuh anda, yang berlaku apabila wujudnya perubahan kepada kulit anda.

Kebiasaannya punca kita rasa gatal tanpa sebab adalah disebabkan oleh wujudnya situasi radang kulit, masalah kulit kering atau kulit sedang mengalami kerosakan.

Apabila timbul sebab-sebab tersebut, tubuh kita akan mengaktifkan sel-sel saraf khas yang tugasnya hanya untuk menghantarkan sensasi gatal pada tompok-tompok yang terjejas ini menyebabkan kita rasa hendak sangat menggarunya.

Tindak balas kita untuk menggarunya pula sebenarnya menyebabkan kita mengaktifkan reseptor-reseptor yang mengesan rasa sakit, menyebabkan gangguan kepada saraf yang mengawal kegatalan.

Rasa sakit itu seterusnya 'memberhentikan' rasa gatal, memberikan kita kelegaan yang sangat enak untuk dirasai. Tetapi kita semua tahu, kelegaan itu sebenarnya hanya bersifat sementara bukan?

Tidak lama selepas kita rasa lega, rasa gatal itu akan wujud di tompok-tompok lain pula di kulit kita, menyebabkan kita kembali menggaru dan memulakan apa yang dinamakan sebagai 'pusingan garu-gatal' (itch-scratch cycle) yang sehingga kini masih membingungkan penyelidik.

Ini kerana kita masih belum memahami bagaimana tubuh kita menentukan ke mana destinasi sensasi gatal itu akan berpindah dan apa yang menentukan turutannya.

Seperti yang disebutkan di atas, rasa gatal yang hadir berlaku disebabkan oleh faktor seperti kekeringan kulit yang berlaku akibat faktor dalaman.

Namun dalam masa yang sama, kegatalan juga boleh hadir akibat daripada rangsangan dari luar, seperti kehadiran serangga nyamuk atau semut.

Sensasi gatal akibatkan kewujudan bendasing pada kulit menimbulkan rasa gatal pada lokasi di mana wujudnya faktor-faktor luaran, untuk membolehkan kita menghindarkannya bagi melindungi diri kita.

Apa yang menakjubkan, dalam masa yang sama kulit kita seakan-akan tahu untuk membezakan apa yang 'selamat' dan apa yang 'tidak selamat.'

Kita tidak merasa gatal akibat sensasi sentuhan kulit kita dengan pakaian tetapi seandainya ada lipas dalam seluar kita - tubuh kita mampu membezakan kedua-duanya secara serentak.

Tak dapat penulis nak bayangkan seandainya semua rangsangan pada kulit turut membawa kepada kegatalan. Pasti sukar hidup kita nak kena menggaru setiap masa.

Secara logiknya, kegatalan tidak akan membawa masalah besar pada majoriti orang - melainkan dia seorang penggaru yang ekstrim, suka sangat menggaru sehinggakan menyebabkan jangkitan pada kulit.

Namun wujud beberapa jenis abnormaliti yang disebabkan rasa gatal berlaku pada sesetengah individu kurang bernasib baik.

Antaranya adalah 'brachioradial pruritus' di mana seseorang kerap mengalami rasa kegatalan yang amat sangat pada bahagian lengan, di bahagian otot brachioradialis. Kebiasaannya penyakit ini berlaku pada golongan wanita yang aktif serta sering terdedah kepada cahaya matahari.

Lebih teruk, rasa gatal yang sentiasa berlaku itu menjadi simptom awal berlakunya masalah tulang belakang pada individu tersebut.

Selain itu ada sesetengah individu yang mengalami kondisi yang dinamakan sebagai 'aquagenic pruritus', di mana kulitnya akan mengalami kegatalan tahap teruk hanya disebabkan kulit tersentuh dengan air yang boleh berlaku selama beberapa jam.

Sindrom ini akan hilang sendiri. Dalam kes-kes lebih ekstrim, kegatalan membawa kepada risiko sangat besar.

Seorang wanita yang dijangkiti AIDS menghadapi masalah kayap pada bahagian kulit kepalanya. Disebabkan oleh rasa gatal yang amat sangat, setiap masa tangannya akan menggaru dan menggaru dan menggaru.

Termasuklah ketika dia tidur. Sehinggalah pada satu hari apabila dia bangun tidur, dia mendapati ada lendir berwarna kehijau-hijauan mengalir di mukanya.

Wanita itu terus ke klinik, menemui doktor yang merawat penyakitnya. Melihat kondisi itu, pihak perubatan mengesahkan wanita tersebut telah menggaru terlalu kuat sehinggakan kukunya telah menggaru habis tempurung kepalanya di bahagian hadapan sehingga ke otak.

Kulit wanita tersebut telah gagal membezakan sensasi sakit dan sensasi gatal, mengakibatkan tubuhnya tidak merasai sakit yang merupakan 'penamat' kepada aktiviti menggaru, sebaliknya terus menghantar isyarat rasa gatal kepada otak wanita tersebut tanpa henti.


Kisah Kampung Yang Cuba Ditenggelamkan Kerajaan Perancis - Pekan Celles

Celles merupakan sebuah pekan kecil yang terletak di Herault, Perancis. Saiznya memang kecil - hanya mempunyai keluasan 7.5 km persegi dan jumlah populasinya pula, setakat tahun 2017; hanyalah seramai 32 orang.

Dari luaran, tidak ada apa-apa yang menarik berkenaan pekan kecil ini. Terletak agak jauh daripada pembangunan, sejak pembukaannya lagi pada penghujung abad ke 18, pekan ini tidak pernah mempunyai populasi lebih 120 orang.

Semua penduduknya mengamalkan kehidupan bertani, menjana pendapatan dengan berjasa pada tanah. Sehinggalah tiba era 1950-an apabila kerajaan Perancis mula 'mengganggu' penduduk Celles dengan rancangan pembangunan.

Perancis sehingga kini merupakan antara pengeksport minuman keras wain terkenal dunia. Namun satu ketika dahulu, disebabkan oleh pengeluaran melebihi permintaan - harga wain Perancis mula merosot menyebabkan industri wain mereka jatuh.

Kejatuhan harga ini menyebabkan kerajaan Perancis terpaksa mencari jalan bagi menampung kelompongan yang ada. Usaha untuk mempelbagaikan lagi hasil tanaman mula dijalankan.

Herault yang menjadi kawasan perbandaran Celles terpilih sebagai salah satu lokasi transformasi penanaman bakal dijalankan, dengan projek membina sebuah tasik buatan dan empangan sebagai sumber air tanaman bakal dijalankan.

Projek yang dirangka itu malangnya meliputi kawasan pekan Celles, yang terletak betul-betul dipinggir tasik yang bakal diwujudkan.

Rancangan untuk meningkatkan empangan yang mampu memuatkan air setinggi 150 meter diramalkan akan menenggelamkan Celles, yang terletak di kedudukan 144 meter dari paras yang diukur.

Penduduk Celles yang pada ketika itu hanya berjumlah 80 orang menerima arahan kerajaan untuk berpindah secara paksa, bagi membolehkan projek dijalankan dan mereka tidak ditenggelami air yang bakal dinaikkan parasnya.

Mana yang bersetuju untuk menerima tawaran yang diberikan kerajaan, diberikan pampasan sebelum diminta meninggalkan kediaman mereka. Bagaimanapun, masih ada yang berkeras enggan berpindah.

Kerajaan Perancis merancang untuk menjalankan projek itu dalam dua fasa.

Fasa pertama adalah pembinaan empangan yang akan mencapai ketinggian air 139 meter sebelum fasa kedua dimulakan, menaikkan lagi paras air kepada 150 meter menerusi pendalaman dasar tasik.

Empangan itu selamat dibina dalam tempoh 5 tahun bermula pada tahun 1963 sehinggalah 1968, menamatkan fasa pertama membentuk tasik yang kini dikenali sebagai Tasik Salagou.

Bagi memulakan fasa kedua, mana-mana penduduk yang ketika itu masih enggan berpindah, diusir keluar dengan keras.

Tidak ada pilihan lain, akhirnya Celles ditinggalkan sepenuhnya selepas semua penduduk asalnya berpindah.

Bagaimanapun, fasa kedua projek empangan tersebut tidak pernah diteruskan kerajaan Perancis. Celles yang sudah dikosongkan, terselamat daripada ditenggelami air terletak hanya 4 meter dari jarak terdekatnya dengan tasik yang baru dibentuk.

Bagi penduduk Celles yang sudah memulakan hidup baru di tempat lain, mereka hanya mampu melihat semua struktur di pekan kesayangan mereka dimamah alam semulajadi terbiar begitu saja.

Disebabkan oleh tiada tindakan susulan yang dilakukan kerajaan Perancis, beberapa orang penduduk asal mula bergabung tenaga untuk melindungi beberapa bangunan di Celles, agar statusnya sebagai sebuah 'pekan komuniti' terus diiktiraf.

Dewan orang ramainya (gambar bawah) diperbaiki termasuklah gereja, bagi memenuhi syarat minima. Bagaimanapun kediaman yang telah ditinggalkan, terpaksa ditinggalkan begitu saja menjadi usang kerana ramai enggan meneruskan usaha pemuliharaannya.

Sebuah jawatankuasa penduduk ditubuh bagi mendesak kerajaan Perancis mengekalkan status Celles seperti sedia ada. Hanya pada tahun 1996, kerajaan Perancis mengeluarkan pengisytiharan bahawa projek empangan itu akan kekal seperti sedia kala tidak diteruskan lagi - membolehkan Celles kekal di situ.

Pada tahun 2010, Majlis Perbandaran Herault bersetuju untuk menyerahkan hak milikan pekan tersebut kepada majlis jawatankuasa penduduk, menjadikan semua aset dan fasiliti yang masih tinggal di Celles bertukar tangan kepada waris penduduk asalnya.

Pertukaran itu membolehkan jawatankuasa penduduk Celles mula bergerak lebih rancak, merancang untuk mengembalikan komuniti mereka seperti sedia kala.

Selepas terbiar hampir 60 tahun, pada tahun 2017 majlis jawatankuasa komuniti Celles mengumumkan dasar untuk membuka Celles kepada kemasukan penduduk baru, dengan sasaran 80 orang penduduk pada tahun 2026, daripada 35 ketika ini.

Mereka yang berminat menjadi penduduk tetap Celles boleh melakukan permohonan, dengan syarat mereka mempunyai kemahiran yang boleh ditawarkan kepada komuniti Celles. Semua penduduk baru akan disediakan kediaman asal sedia ada, yang akan dibaikpulih dengan bantuan seorang penduduk berstatus arkitek profesional.

Pembukaan Tasik Salagou berdekad lalu menjadikan Celles salah satu lokasi pelancongan popular di Perancis dan komuniti penduduk Celles berharap mereka dapat mengambil kesempatan ke atas tarikan itu, bagi meningkatkan ekonomi mereka.

Namun usaha baik ini tetap mendapat tentangan kumpulan penduduk yang merasakan mereka masih ada hak ke atas tanah mereka, walaupun sudah berpindah ke lokasi lain.

Selain itu, masih ada juga segelintir kekal sensitif dengan apa yang berlaku berdekad dahulu, terus menyimpan dendam terhadap ketidakadilan kerajaan serta enggan mengiktiraf usaha komuniti penduduk dalam membuka kembali Celles.

Dendam kena usir dari rumah ni, memang sukar nak hilang kan?

200 permohonan untuk menjadi penduduk Celles diterima, tetapi tidak semua akan diterima. Tiga keluarga bakal penduduk Celles baru telah selamat berpindah ke pekan kecil itu pada bulan September 2019, menjadikan pekan sunyi dan terpencil itu sedikit meriah.


5 Bukti Manusia Mudah Percaya Perkara Palsu - Mandela Effect

Anda mungkin pernah beberapa kali mendengar istilah Mandela Effect namun tidak memahami maksudnya. Bagi mereka yang tidak tahu, cara termudah untuk menerangkan fenomena ini adalah dengan mengatakan bahawa ia adalah keadaan di mana ramai orang mempercayai sesuatu seolah-olah pernah berlaku walhal sebenarnya tidak pernah terjadi.

Atau ianya boleh didefinasikan sebagai sebuah fenomena yang tidak biasa di mana sekumpulan besar orang mengingati sesuatu yang berbeza daripada bagaimana ia sebenarnya berlaku. Ahli teori konspirasi percaya bahawa ini adalah bukti kewujudan alam semesta alternatif sementara ramai doktor menggunakannya sebagai gambaran bahawa daya ingatan manusia ini tidak sempurna.

Kedengaran pelik? Ia mungkin pelik, tetapi fenomena ini telah berlaku berkali-kali sejak dahulu lagi. Nama fenomena "Mandela Effect" itu sendiri diberikan kerana ia berkait rapat dengan peristiwa yang berlaku terhadap Nelson Mandela sendiri.

Fenomena "Mandela Effect" ini mendapat namanya pada tahun 2013 ketika Nelson Mandela meninggal dunia. Yang pelik mengenai kematiannya adalah bahawa berjuta-juta orang yakin bawa beliau telah meninggal pada tahun 1980-an dan benar-benar yakin bahawa beliau telah lama mati.

Mereka bahkan mempercayai bahawa mereka pernah menyaksikan peristiwa pengebumiannya di TV.  Namun, apa yang didakwa oleh ramai orang ini adalah "kenangan" atau memori palsu - peristiwa tersebut tidak pernah berlaku. Inilah sebab mengapa fenomena ini begitu menarik dan ini menunjukkan bagaimana manusia boleh mempunyai memori palsu.

Kisah kematian Nelson Mandela ini bukannya satu-satunya peristiwa seumpamanya berlaku dan kali ini kami ingin berkongsi 5 peristiwa lain yang boleh dianggap sebagai "Mandela Effect".

“Luke, I Am Your Father" merupakan ayat yang sangat popular dan diningat bagi peminat Star Wars. Malah, bagi yang tidak pernah menonton filem ini sekalipun, mereka pastinya pernah mendengar bait-bait ayat popular ini yanng sering diulang-ulang oleh peminat Star Wars.

Ramai yang percaya bahawa Darth Vader sendiri telah mengeluarkan ayat tersebut  - perkataan demi perkataan - “Luke, I am your father”. Namun, tahukah anda bahawa apa yang sebenarnya yang keluar daripada mulutnya yang sebenar adalah “No, I am your father”.

Darth Vader memang ada menyebut nama Luke beberapa kali dalam peristiwa atau adegan tersebut, tetapi salah satu dialog paling ikonik dalam sejarah filem ini bukanlah seperti yang diingat oleh kebanyakan orang. Ini adalah contoh kes "Mandela Effect" yang jelas dan agak "mindblown".

Mana satukah ejaan yang betul "The Flintstones" atau "The Flinstones"? Ramai orang menyangka ejaan yang betul adalah "The Flinstones" dengan hanya satu huruf "t" pada perkataan tersebut.

Ini adalah satu lagi contoh Mandela Effect yang agak mudah dan dialami orang ramai. Walaupun isu tertinggal huruf "t" daripada nama tajuk rancangan ini mungkin kelihatan kecil, ia masih relevan untuk topik ini kerana dapat menggambarkan betapa ramai orang yang mengingatnya secara salah.

Satu lagi petikan dialog daripada filem yang popular adalah "Life is like a box of chocolates". Dialog ini asalnya dari filem Forrest Gump “Life is like a box of chocolates, you never know what you’re gonna get”. Kita mungkin biasa mendengarnya banyak kali namun tahukah anda dialog sebenar adalah berlainan daripada yang sering dipertuturkan orang ramai?

Dialog yang sebenar berbunyi seperti berikut - “Life WAS like a box of chocolates…". Walaupun perbezaannya tidaklah banyak, namun contoh ini tetap relevan untuk topik Mandela Effect ini dimana begitu ramai yang mengingati dialog popular ini dengan salah.

Peristiwa pembunuhan Presiden Amerika Syarikat, John F. Kennedy pernah menggemparkan dunia satu ketika dahulu. Malah, rakaman video yang menggambarkan tragedi malang itu sendiri telah ditonton jutaan manusia.

Jika anda tanya kepada rakyat Amerika Syarikat berapa ramaikah penumpang dalam kenderaan Presiden John F. Kennedy ketika itu, jawapan yang kerap diberikan adalah 4 orang. Ianya merupakan salah faham biasa bahawa ketika kejadian, terdapat 2 orang penumpang yang duduk di kerusi hadapan sementara seorang lagi duduk dengan Presiden John F. Kennedy di kerusi belakang.

Walau bagaimanapun, ini merupakan satu lagi contoh Mandela Effect. Sebenarnya, terdapat 6 orang dalam kenderaan berkenaan ketika tragedi berdarah tersebut. Kenderaan yang dinaiki Presiden John F. Kennedy ketika kejadian tersebut adalah kereta limosin yang mempunya 6 buah tempat duduk.

Satu lagi dialog popular daripada animasi keluaran Disney iaitu animasi "Snow White and the Seven Dwarfs" adalah dialog "Mirror, mirrow on the wall" yang dituturkan oleh Evil Queen dihadapan cermin magis.

Walau bagaimanapun, dalam dialog sebenar watak Evil Queen tidak menyebut perkataan "Mirror" dua kali walaupun ramai yang percaya sebaliknya. Dialog sebenar adalah “Magic mirror on the wall…”. Mungkin anda boleh menonton kembali animasi tersebut untuk memastikan dialog sebenar yang keluar daripada mulut Evil Queen.